title: Dante Grela

text: Dante Grela (s. 1941 Rosario) on argentiinalainen säveltäjä. Hän opiskeli Rosarion kansallisessa yliopistossa. Hänelle opetti lisäksi yksityisesti sävellystä ja elektroakustista musiikkia Francisco Kröpfl sekä instrumentaatiota ja orkestraatiota Washington Castro. Grela sai Fulbright-stipendin (1978–79), jonka turvin hän pääsi Columbian yliopiston tietokonemusiikin keskukseen. Grela pääsi lisäksi Kanadan hallituksen stipendillä luennoimaan maassa vuonna 1994.


title: Dante Grela

text: Grelan musiikkia on esitetty Amerikan ja Euroopan maissa. Hänelle myönnettiin Argentiinan kirjailija- ja säveltäjäliiton sinfonisen musiikin palkinto vuonna 2003 teoksesta "Imaginerías". Grela on toiminut myös kapellimestarina, kuoronjohtajana ja professorina. Hän on työskennellyt lukuisissa oppilaitoksissa Argentiinassa 1960-luvulta lähtien ja vieraillut luennoimassa myös Brasiliassa, Kanadassa, Chilessä, Uruguayssa ja Yhdysvalloissa.


title: Dante Grela

text: Lukuisien orkesteri- ja kamarimusiikkiteosten lisäksi Grelan tuotantoon kuuluu myös kuoro- ja muuta vokaalimusiikkia, pianomusiikkia ja elektroakustisia teoksia.


title: Mohamed Saad Basha

text: Mohamed Saad Basha (s. 22. syyskuuta 1972 Kairo) on egyptiläinen säveltäjä ja lyömäsoittaja. Hänen tuotantonsa koostuu pääasiassa kamari- ja vokaalimusiikista.


title: Mohamed Saad Basha

text: Basha opiskeli Kairon konservatoriossa. Hän sai siellä musiikin kandidaatin arvon sävellyksessä ja orkesterinjohdossa vuonna 1997, sitten ylemmän diplomin sävellyksessä 1999. Sävellyksessä Basha sai vielä musiikin maisterin arvon vuonna 2004 ja filosofian tohtorin arvon 2008. Hänen sävellyksiään on esitetty Egyptin lisäksi Algeriassa, Ranskassa, Saksassa, Italiassa, Marokossa, Alankomaissa, Venäjällä, Serbiassa, Ruotsissa, Sveitsissä, Tunisiassa, Turkissa ja Yhdysvalloissa.


title: Mohamed Saad Basha

text: Basha soitti lyömäsoittimia Kairon oopperan orkesterissa vuosina 1998–2002. Hän esiintyi Saxofourte-kvartetin kanssa Egyptissä ja Saksassa vuonna 2004. Hän on opettanut Kairon taideakatemian konservatoriossa vuodesta 2004 lähtien.


title: Tina Hanninen

text: Tina Hanninen (o.s. Lähdemäki, s. 28. toukokuuta 1988 Turku) on uransa lopettanut suomalainen vapaaottelija.


title: Tina Hanninen

text: Hanninen aloitti vapaaottelun harrastamisen vuoden 2008 lopulla, 20-vuotiaana, mitä ennen oli harrastanut neljä vuotta nyrkkeilyä. Hän otteli ensimmäisen ammattilaisottelunsa syyskuussa 2010 suomalaisessa CAGE-organisaatiossa. Hän voitti ottelun Olga Denisenkoa vastaan teknisellä tyrmäyksellä ensimmäisessä erässä. Amatöörinä Hanninen on otellut kahdeksan kertaa ja voittanut otteluistaan jokaisen.


title: Tina Hanninen

text: Kesäkuussa 2014 Hannisen julkistettiin tehneen sopimuksen Ultimate Fighting Championshipin (UFC) kanssa. Hän otteli 16. heinäkuuta 2014 Atlantic Cityn UFC Fight Night -tapahtumassa, jossa hän sai vastaansa Cláudia Gadelhan. Ottelu päättyi Gadelhan voittoon kaikin tuomariäänin (30–26, 30–27, 30–27). Kyseessä oli UFC:n historian ensimmäinen ottelu naisten korsisarjassa (painoraja 115 paunaa, noin 52,2 kiloa).


title: Tina Hanninen

text: Gadelha-ottelun jälkeen Hannisella alkoi vammakierre, jonka aikana hän kävi läpi kolme olkapääleikkausta. Heinäkuussa 2018 hän ilmoitti lopettavansa vapaaottelu-uransa, oltuaan ottelematta neljä vuotta.


title: Tina Hanninen

text: Hannisen kamppailulajiseura on hyvinkäälainen RNC Sport Club. Aiemmin hän on otellut myös Grappling Team Porin riveissä.


title: Tina Hanninen

text: Paitsi vapaaottelija, Hanninen on myös liikunnanohjaaja.


title: USS Santee (CVE-29)

text: USS Santee (runkonumerot AO-29, ACV-29 ja CVE-29) oli Yhdysvaltain laivaston Sangamon-luokan saattuetukialus, joka valmistettiin tankkerista. Alus oli alun perin Cimarron-luokan laivaston tankkeri, joka oli valmistettu laivaston ja merenkulkukomission T3-S2-A1 piirustusten mukaan.


title: USS Santee (CVE-29)

text: Maritime Commission tilasi Chesteristä Pennsylvaniasta Sun Shipbuilding and Dry Dock Companyltä aluksen nimellä MV "Esso Seakay" (MC Hull 3). Sen köli laskettiin 31. toukokuuta 1938, ja se laskettiin vesille 4. maaliskuuta 1939 kumminaan Charles Kurzin puoliso. Valmistuttuaan alus luovutettiin Standard Oilille New Jerseyyn, jonka väreissä se seilasi Yhdysvaltain länsirannikolla. Yhdysvaltain laivasto lunasti aluksen 18. lokakuuta 1940, ja se otettiin palvelukseen 30. lokakuuta tankkerina runkonumerolla AO-29 ensimmäisenä päällikkönään William G. B. Hatch.


title: USS Santee (CVE-29)

text: Palvelukseen ottamisen jälkeen alus oli Atlantilla. Yhdysvaltain liittyessä sotaan 7. joulukuussa 1941 alus oli kuljettamassa öljyä Argentiinan Newfoundlandiin. Keväällä 1942 Norfolkin laivastontelakalla aloitettiin aluksen muutostyöt saattuetukialukseksi. Alus palasi palvelukseen 24. elokuuta päällikkönään William D. Sample. Töiden tekemisellä oli niin kiire, että aluksella oli edelleen koeajoissa työmiehiä ja lentokansi oli täynnä materiaaleja. Työt saatiin virallisesti päätökseen 8. syyskuuta, minkä jälkeen alus liitettiin Task Force 34:ään, ja ensimmäinen lentokone laskeutui alukselle 24. syyskuuta.


title: USS Santee (CVE-29)

text: Muutotöiden aikana alukselle valmistettiin 502 jalkaa pitkä ja 81 jalkaa leveä lentokansi, jossa oli kaksi hissiä ja katapultti. Lisäksi alukselle tehtiin lentokonehangaari, korjauspajat ja materiaalivarastot sekä asennettiin kaikuluotain. Majoituskapasiteettia kasvatettiin mahdollistamaan kasvaneen miehistön ja lentokonehenkilöstön majoittaminen. Alukselle asennettiin lisäksi kaksi kpl viiden tuuman, 22 kpl 40 millimetrin ja 21 kpl 20 millimetrin ilmatorjuntatykkiä.


title: USS Santee (CVE-29)

text: "Santee" lähti 25. lokakuuta Bermudalle, josta se jatkoi edelleen Pohjois-Afrikan rannikolle. Aluksen laukaistessa katapultilla SBD-3-pommittajan lentoon lentokoneesta putosi lentokannelle syvyyspommi. Pommi pyöri pitkin kantta ja räjähti lähellä perää ravistaen koko alusta. Aluksen etsintävalonheittimen jalusta ja etäisyysmittari tuhoutuivat sekä tutka-antennit vaurioituivat. Kaikesta huolimatta alus jatkoi matkaansa osana Task Group 34.2:ta. "Santee", USS "Rodman", "Emmons" ja "Monadnock" erkanivat 7. marraskuuta osastosta, ja ne olivat seuraavana aamuna paikallaan Safin edustalla. Alus lähetti koneitaan ilmaan ja tankkasi muita aluksia aina 13. marraskuuta saakka, jolloin se liittyi Task Group 34.2:een aloittaen paluumatkan Bermudalle. Osasto jatkoi Bermudalta matkaansa 22. marraskuuta ja ankkuroitui Hampton Roadsiin kaksi päivää myöhemmin.


title: USS Wainwright (DD-419)

text: USS Wainwright (runkonumero DD-419) oli 1940 palvelukseen otettu Yhdysvaltain laivaston Sims-luokan hävittäjä.


title: USS Wainwright (DD-419)

text: Yhdysvaltain laivasto tilasi aluksen Norfolkin laivastontelakalta. Sen köli laskettiin 7. kesäkuuta 1938 ja alus laskettiin vesille 21. kesäkuuta 1939 kumminaan Henry Meiggsin puoliso. Alus otettiin palvelukseen 15. huhtikuuta 1940 ensimmäisenä päällikkönään Thomas L. Lewis.


title: USS Wainwright (DD-419)

text: Koeajojen päätyttyä alus liitettiin Atlantin laivastoon, jonka mukana se aloitti puolueettomuuden valvonnan.


title: William Howard Russell

text: William Howard Russell (28. maaliskuuta 1820 Tallaght, Irlanti - 10. helmikuuta 1907 Kensington, Lontoo) oli irlantilaissyntyinen toimittaja, jota pidetään yhtenä varhaisimmista sotakirjeenvaihtajista.


title: William Howard Russell

text: William Russell aloitti toimittajantyönsä freelancerina "The Times" -lehdessä vuonna 1842. Hänen kirjoituksensa tekivät siinä määrin suuren vaikutuksen päätoimittajaan, että hänet vakinaistettiin jo seuraavana vuonna. Helmikuussa 1854 hänet lähetettiin raportoimaan käynnissä olevasta Krimin sodasta. Tässä tehtävässään hän saavutti maineensa pelottomana ja kompromisseja välttelevänä sotakirjeenvaihtajana.


title: William Howard Russell

text: Russellin sosiaaliset taidot tekivät hänestä taitavan sotakirjeenvaihtajan. Hänen suositut kirjoituksensa arvostelivat ankarasti niin englantilaisten sodanjohtoa kuin sodankäyntiä yleensäkin. Russell toi myös suuren yleisön tietoisuuteen sotilaiden puutteellisen varustuksen, ongelmat terveyden- ja ruokahuollossa sekä surkeat kenttäolosuhteet. Hänen kirjoituksiaan luettiin usein sodan molemmilla puolilla.


title: William Howard Russell

text: Hänen kirjoituksensa johtivat epäsuorasti Britannian hallituksen kaatumiseen 23. tammikuuta 1855. Kuningashuoneen ja armeijan alun hyytävästä vastaanotosta huolimatta Russell lyötiin ritariksi vuonna 1895.


title: William Howard Russell

text: Krimin lisäksi Russell raportoi muun muassa Intian Sepoykapinasta (1858), Yhdysvaltojen sisällissodasta (1861), Saksan-Tanskan sodasta (1864), Saksan–Ranskan sodasta (1871) sekä Etelä-Afrikan zulusodasta (1879). Eläkkeelle Russell siirtyi jo 1863, mutta jatkoi silti freelancer-toimittajana.


title: William Howard Russell

text: Russell kuoli kotonaan Lontoossa 10. helmikuuta 1907.


title: USS Roe (DD-418)

text: USS Roe (runkonumero DD-418) oli 1940 palvelukseen otettu Yhdysvaltain laivaston Sims-luokan hävittäjä.


title: USS Roe (DD-418)

text: Yhdysvaltain laivasto tilasi aluksen Charlestonin laivastontelakalta. Sen köli laskettiin 23. huhtikuuta 1938 ja alus laskettiin vesille 21. kesäkuuta 1939 kumminaan Eleanor Roe Hilton. Alus otettiin palvelukseen 5. tammikuuta 1940 ensimmäisenä päällikkönään R. M. Scruggs.


title: USS Roe (DD-418)

text: Koeajojen päätyttyä alus osallistui harjoituksiin pitkin itärannikkoa sekä Tyynellämerellä. Keväällä 1941 alus palasi itärannikolle ja kesän se oli pääosin Keski-Atlantilla. Syksyllä alus palasi pohjoisemmaksi aina Argentiaan suojaamaan saattueita Newfoundlandista Islantiin.


title: USS Roe (DD-418)

text: Yhdysvaltojen liittyessä toiseen maailmansotaan alus oli edelleen saattuepalveluksessa. "Roe" siirtyi etelämmäs tammikuussa 1942 partioiden Bermudan ja Norfolkin välillä. Helmikuun puolivälissä alus saapui New Yorkin satamaan, jossa se palasi Atlantin saattueiden suojaksi. Alus saapui 3. maaliskuuta Islantiin, missä se viipyi kuukauden puoliväliin partioiden Islannin vesillä ja Tanskan salmessa. Kuukauden lopulla alus palasi New Yorkiin, kunnes huhtikuussa se suojasi saattueita Kuubaan. Toukokuun alus vietti Uuden Englannin vesillä, kunnes se kesäkuussa palasi Pohjois-Atlantille saattuetehtäviin. Tällä kertaa se matkasi aina Britteinsaarille. Heinäkuussa alus suojasi sotaharjoituksissa laivaston aluksia Yhdysvaltain rannikolla ja Karibianmerellä.


title: USS Roe (DD-418)

text: Elokuun puolivälissä alus suuntasi jälleen etelään ja lokakuussa se oli Trinidadin ja Brazilian satamien välillä suojaamassa saattueita. Tehtävästä vapauduttuaan alus palasi Norfolkiin valmistautumaan Pohjois-Afrikan maihinnousuun operaatio Torchiin.


title: Bentsiilihappo

text: Bentsiilihappo (CHO) on hydroksihappoihin kuuluva eli sekä karboksyyli- että hydroksyyliryhmän sisältävä orgaaninen yhdiste. Ainetta voidaan käyttää orgaanisissa synteeseissä valmistettaessa lääkeaineita.


title: Bentsiilihappo

text: Huoneenlämpötilassa bentsiilihappo on väritöntä kiteistä ainetta. Yhdiste liukenee heikosti kylmään veteen, mutta paremmin kuumaan. Myös etanoli ja dietyylieetteri liuottavat yhdisteen. Bentsiilihappo on muiden karboksyylihappojen tavoin heikko happo ja sen pK-arvo on 3,06. Kuumennettaessa yhdistettä vetyjodidin ja punaisen fosforin kanssa etikkahappoliuoksessa se reagoi muodostaen difenyylietikkahappoa. Kromihappo hapettaa bentsiilihapon bentsofenoniksi.


title: Bentsiilihappo

text: Bentsiilihappoa voidaan valmistaa bentsiilistä emäksisissä olosuhteissa toisiintumisreaktiolla. Tämän toisiintumisreaktion raportoi ensimmäisen kerran Justus von Liebig vuonna 1838 ja reaktiota kutsutaan bentsiilihappotoisiintumiseksi.


title: Bentsiilihappo

text: Bentsiilihaposta voidaan valmistaa bentsilaattiestereitä, joita käytetään lääkeaineiden valmistuksessa. Yhdistettä muodostuu kemiallisena aseena käytettävän 3-kinuklidinyylibentsilaatin aineenvaihduntatuotteena ja elimistön bentsiilihappopitoisuuden tutkimusta voidaan käyttää osoittamaan kyseisen kemiallisen aseen käyttö.


title: Transformers: Rise of the Dark Spark

text: Transformers: Rise of the Dark Spark (jossain päin Eurooppaa Transformers: The Dark Spark) on Edge of Realityn kehittämä ja Activisionin julkaisema Transformers-aiheinen kolmannen persoonan ammuntapeli. Peli julkaistiin vuonna 2014 usealle alustalle.


title: Transformers: Rise of the Dark Spark

text: "Transformers: Rise of the Dark Spark" yhdistää toisiinsa Michael Bayn elokuvan "Transformers – Tuhon aikakausi" sekä High Moon Studiosin suunnittelemien videopelien "" ja "" tarinat. Peli sisältää myös G1-versioita joistain hahmoista.


title: Transformers: Rise of the Dark Spark

text: Pelin Nintendo 3DS -versio on lajityypiltään strateginen roolipeli.Aligned-jatkumon todellisuudessa ennen Arkin lähtöä Cybertronilta Megatron saa käsiinsä muinaisen reliikin nimeltä Pimeyden Kipinä, joka on paha vastine Johtajuuden Matrixille. Optimus Prime yrittää saada Pimeyden Kipinän pois Megatronin käsistä, mutta reliikki päätyykin avaruuteen leijumaan. Lopulta se siirtyy elokuvasarjan todellisuuteen, missä palkkionmetsästäjä Lockdown alkaa havitella sitä itselleen.


Viestijuoksun Suomen-mestaruuskilpailut 1978 järjestettiin 1.–2. heinäkuuta Turussa.


Viestijuoksun Suomen-mestaruuskilpailut 1979 järjestettiin 14.-15. heinäkuuta Raahessa.


title: Hämäläinen (sanomalehti)

text: Hämäläinen oli Hämeenlinnassa vuosina 1858–1901 ilmestynyt kaupungin ensimmäinen sanomalehti.


title: Hämäläinen (sanomalehti)

text: Gustaf Erik Eurénin perustama "Hämäläinen" oli pitkään niin sanottujen ”vanhojen rehellisten fennomaanien” lehti. Se oli kielikysymyksessä maltillinen ja keskittyi paikallisiin asioihin. "Hämäläistä" lukivat myös Hämeenlinnan ruotsinkieliset, joilla ei ollut omaa lehteä. Vuonna 1879 sen kilpailijaksi perustettiin nuorfennomaaninen "Hämeen Sanomat". Tyko Hagmanin tultua päätoimittajaksi vuonna 1898 "Hämäläinen" siirtyi nuorsuomalaisten linjalle ja sortovuosina se oli voimakkaan perustuslaillinen. Vuonna 1900 lehti oli ensin kaksi kuukautta lakkautettuna ja seuraavana vuonna viranomaiset lakkauttivat sen lopullisesti. Sen seuraajaksi perustettiin "Hämetär".


title: Hämäläinen (sanomalehti)

text: "Hämäläinen" ilmestyi aluksi kerran ja vuodesta 1879 lähtien kahdesti viikossa. Sen levikki oli aluksi 400–600 kappaletta, nousi 1870-luvun lopulla yli tuhannen ja oli vuonna 1900 3 700 kappaletta. Päätoimittajina työskentelivät Gustaf Erik Eurén (1858–1860 ja 1862–1872), A. W. Lindgren (1861 ja 1874–1897), Adolf Malin (1872–1873) ja Tyko Hagman (1898–1901).


title: Häme (sanomalehti)

text: Häme (vuoteen 1919 saakka Hämetär) oli Hämeenlinnassa vuosina 1902–1944 ilmestynyt sanomalehti.


title: Häme (sanomalehti)

text: Hämeenlinnan perustuslailliset perustivat "Hämettären" vuonna 1901 lakkautetun "Hämäläisen" jatkajaksi. Suurlakon jälkeen siitä tuli nuorsuomalaisten äänenkannattaja. Suomen itsenäistymisten jälkeen "Hämetär" oli vähällä tulla yhdistetyksi kokoomuksen "Hämeen Sanomiin", mutta omistajavaihdoksen kautta se jatkoi edistyspuolueen lehtenä uudella "Häme"-nimellä. Myöhemmin lehti jäi kilpailussa tappiolle "Hämeen Sanomille". 1940-luvun alussa "Hämeen" toimintaa jouduttiin supistamaan ja omistaja–päätoimittaja Lauri Apalan kuoltua se lopetettiin kokonaan.


title: Häme (sanomalehti)

text: Lehti ilmestyi vuodesta 1903 lähtien kolmesti, vuoden 1919 alussa kuudesti ja sen jälkeen kolmesti, vuonna 1941 kahdesti ja vuodesta 1942 kerran viikossa. Vuonna 1919 julkaistiin myös kolmepäiväistä painosta. Levikki oli 4 200 kappaletta vuonna 1914, mutta laski 1 500 kappaleeseen vuonna 1942. Päätoimittajina ja vastaavina toimittajina työskentelivät Antti Itkonen (vast. toim. 1903–1912), Rudolf Holsti (1903–1905), Aukusti Simelius (1906), Väinö Koivisto (1907), Urho Haapanen (1907), Atte Tarjanne (1907–1919, vast. toim. vuodesta 1912), Aarne A. Astala (1919–1923) ja Lauri Apala (1923–1944).


title: Helsingin Uutiset (1908–1910)

text: Helsingin Uutiset oli Helsingissä vuosina 1908–1910 ilmestynyt sanomalehti.


title: Helsingin Uutiset (1908–1910)

text: H. R. Pohjolan julkaiseman ja toimittaman "Helsingin Uutisten" tarkoituksena oli olla perustuslaillisessa hengessä kansaa yhdistävä lehti, joka keskittyisi taloudellisiin ja sivistyksellisiin kysymyksiin. Maaliskuussa 1910 Pohjola myi kerran viikossa katkonaisesti ilmestyneen lehden liikemies B. M. Kolströmille, joka julkaisi sitä vielä kahden kuukauden ajan nuorsuomalaisin tunnuksin nimellä Pääkaupungin Sanomat. Loppuvaiheessa lehden toimittajana työskenteli Adolf Ferdinand Schütz.


title: Helsingin Uutiset (1862–1863)

text: Helsingin Uutiset oli Helsingissä vuosina 1862–1863 ilmestynyt sanomalehti.


title: Helsingin Uutiset (1862–1863)

text: "Helsingin Uutiset" perustettiin Yrjö Koskisen johtamien nuorfennomaanien äänenkannattajaksi. Sen vastaavana toimittajana työskenteli Koskisen veli Jaakko Forsman ja toimitustyöhön osallistui myös Agathon Meurman. ”Suomikiihkoa” vaatinut lehti oli suunnattu liberaaleja ja "Suomettaren" ympärille ryhmittyneitä ”vanhoja rehellisiä fennomaaneja” vastaan. Sen kielipoliittisena vaatimuksena oli suomen kielen täydellinen tasa-arvo ruotsin kanssa. "Helsingin Uutiset" kiinnitti paljon huomiota myös ulkomaiden tapahtumiin ja korosti uskollisuuttaan esivallalle vastapainona Venäjää pelänneille liberaaleille sekä ruotsinkielisten skandinavistisille pyrkimyksille.


title: Helsingin Uutiset (1862–1863)

text: Kahdesti viikossa ilmestynyt "Helsingin Uutiset" kilpaili "Suomettaren", "Suomen Julkisten Sanomien" ja liberaalin "Päivättären" kanssa. Se sai 560 tilaajaa, joista neljä viidennestä asui pääkaupungin ulkopuolella, lähinnä Etelä-Pohjanmaalla, Keski-Suomessa ja Tampereen seudulla. Lehti lakkasi vuoden 1863 lopussa, kun kielireskripti oli tyydyttänyt osan sen vaatimuksista ja Koskisen ja "Suomettaren" välille oli saatu aikaan sovinto. "Helsingin Uutisten" ja nuorfennomaanien työn jatkajaksi tuli vuonna 1869 aloittanut "Uusi Suometar".


title: Helsingin Uutiset (täsmennyssivu)

text: Helsingin Uutiset -nimisiä lehtiä on useita:


title: Helsingfors Tidning

text: Helsingfors Tidning oli Helsingissä vuosina 1909–1910 ilmestynyt ruotsinkielinen sanomalehti.


title: Helsingfors Tidning

text: Lehden julkaisija ja vastaava toimittaja oli Frans Johan Valbäck, joka oli aikaisemmin ollut mukana useissa pila- ja viihdelehdissä. Sen erityinen kohderyhmä oli ruotsinkielinen työväestö. Kerran viikossa ilmestynyt "Helsingfors Tidning" ei kuitenkaan saanut riittävää kannatusta ja se lopetettiin kesken ensimmäistä vuottaan.


title: Filmfare Awards South 2013

text: Filmfare Awards South 2013 oli 12. heinäkuuta 2014 Chennaissa pidetty tilaisuus, jossa palkittiin vuoden 2013 parhaat eteläintialaiset elokuvat. Se oli 61. Filmfare Awards South -tilaisuus. Palkinnot jaettiin kieliryhmittäin erikseen kannadan-, malajalamin-, tamilin- ja telugunkielisille elokuville ja niiden tekijöille.


title: Peter Rufai

text: Peter Rufai (s. 24. elokuuta 1963 Lagos, Nigeria) on nigerialainen uransa lopettanut jalkapallomaalivahti.


title: Peter Rufai

text: Rufai edusti Nigerian maajoukkuetta muun muassa MM-kisoissa 1994 ja 1998, Maanosaliittojen cupissa 1995 ja Nigerian voittamissa Afrikan-mestaruuskisoissa 1994.


title: Bihar-kielet

text: Bihar-kielet ovat indoarjalaisiin kieliin kuuluva kieliryhmä, jota puhutaan Intian Biharin osavaltiossa ja osassa Nepalia. Kieliryhmän kolme puhutuinta kieltä ovat bhodžpuri, maithili ja magahi.


title: The Midnight Meat Train

text: The Midnight Meat Train (myös nimellä Keskiyön lihajuna) on vuonna 2008 ensi-iltansa saanut yhdysvaltalainen kauhuelokuva, jonka on ohjannut Ryuhei Kitamura. Elokuvan pääosissa esiintyvät Bradley Cooper, Leslie Bibb, Brooke Shields, Roger Bart, Ted Raimi ja Vinnie Jones.


title: The Midnight Meat Train

text: Elokuva perustuu Clive Barkerin samannimiseen vuonna 1984 julkaistuun kauhunovelliin, joka kuuluu "Veren kirjat" -kokoelmaan. "The Midnight Meat Train" kertoo valokuvaajasta, joka jahtaa metrossa ihmisiä vaanivaa sarjamurhaajaa.


title: Magahin kieli

text: Magahi on indoarjalainen kieli, jota puhutaan Intiassa Biharin, Jharkhandin ja Länsi-Bengalin osavaltioissa. Kielellä oli vuoden 2001 väestönlaskennan mukaan 14 miljoonaa puhujaa.


title: Steve Thomas (jääkiekkoilija)

text: Stephen Anthony Thomas (s. 15. heinäkuuta 1963 Stockport, Englanti, Yhdistynyt kuningaskunta) on brittiläissyntyinen kanadalainen entinen jääkiekkoilija, pelipaikaltaan oikea laitahyökkääjä. Hän pelasi urallaan NHL:ssä yhteensä 1235 runkosarjaottelua tehopistein 421+512=933 ja keräten 1306 jäähyminuuttia sekä 164 playoff-ottelua tehopistein 53+52=105 ja keräten 169 jäähyminuuttia. Nykyään Thomas toimii NHL-joukkue Tampa Bay Lightningin organisaatiossa kehitysvalmentajana.


title: Steve Thomas (jääkiekkoilija)

text: Thomas syntyi Englannissa, mutta kasvoi Ontarion Markhamissa. Hän kävi lukion Markham District High Schoolissa ja pelasi ohella myös jääkiekkoa OJHL-joukkue Markham Waxersissa. Thomas pelasi jo kaudella 1980–1981 yhden ottelun OHL-joukkue Toronto Marlborosissa, mutta varsinaisen tulokaskautensa hän pelasi kuitenkin kaudella 1982–1983. Viimeisellä OHL-kaudellaan 1983–1984 Thomas oli joukkueen paras maalintekijä ja toiseksi paras pistemies Peter Zezelin jälkeen tehoilla 51+54=105. Hän sijoittui koko liigan maalipörssissä kymmenenneksi.


title: Steve Thomas (jääkiekkoilija)

text: Thomasia ei koskaan , vaan hän teki junioriuransa jälkeen vapaana agenttina sopimuksen Toronto Maple Leafsin kanssa toukokuussa 1984. Hän pelasi kauden 1984–1985 suurimmaksi osaksi seuran farmijoukkue St. Catharine Saintsissa, AHL:ssä. Thomas voitti joukkueen sisäisen piste-, maali- ja syöttöpörssin tehtyään 64 runkosarjaottelussa tehot 42+48=90. Hän jakoi koko liigan maalipörssin toisen sijan Binghamton Whalersin Mike Siltalan kanssa ja sijoittui pistepörssissä neljänneksi. Thomas palkittiin kauden päätteeksi AHL:n parhaana tulokkaana Dudley "Red" Garrett Memorial Awardilla ja valittiin ensimmäiseen tähdistökentälliseen. Maple Leafsin NHL-joukkueessa hän pelasi kauden aikana 18 runkosarjaottelua tehopistein 1+1=2.


title: Steve Thomas (jääkiekkoilija)

text: Kaudesta 1985–1986 Thomas pelasi vielä osan farmissa. Hän pelasi Maple Leafsissa varsinaisen tulokaskautensa NHL:ssä tehden 65 runkosarjaottelussa hienot tulokastehot 20+37=57 ja kymmenessä playoff-ottelussa tehot 6+8=14. Thomas oli pudotuspeleissä joukkueen paras pistemies. Ensimmäisellä kokonaisella NHL-kaudellaan 1986–1987 hän teki 78 runkosarjaottelussa tehot 35+27=62, joilla Thomas oli Maple Leafsin toiseksi paras maalintekijä ja kolmanneksi paras pistemies. Hän jakoi kolmen muun pelaajan ohella seitsemällä osumallaan NHL:n voittomaalipörssin voiton.


title: Steve Thomas (jääkiekkoilija)

text: Syyskuussa 1987 Maple Leafs kauppasi Thomasin, Rick Vaiven ja Bob McGillin Chicago Blackhawksiin vaihdossa Ed Olczykiin ja Al Secordiin. Hän kärsi siellä kaksi kautta kuitenkin loukkaantumisista, joiden takia Thomas pelasi niiden aikana yhteensä vain 75 runkosarjaottelua. Kolmannella ja ensimmäisenä terveenä viettämällään Blackhawks-kaudellaan 1989–1990 hän oli joukkueen paras maalintekijä 40 osumallaan.


title: Steve Thomas (jääkiekkoilija)

text: Kesken viidennen Blackhawks-kautensa 1991–1992, lokakuussa 1991 Thomas kaupattiin Adam Creightonin kanssa New York Islandersiin vaihdossa Brent Sutteriin ja Brad Laueriin. Seuraavalla kaudella 1992–1993 hän nousi Islandersin varakapteeniksi ja teki NHL:n yhden kauden piste-ennätyksensä tehoilla 37+50=87. Thomas oli joukkueen toiseksi paras pistemies Pierre Turgeonin jälkeen. Kevään 1993 pudotuspeleissä hän nousi Islandersissa tutkaparinsa Ray Ferraron kanssa joukkueen sankariksi johdattaessaan Islandersin johtotähti Turgeonin loukkaantumista huolimatta konferenssifinaaleihin saakka. Kaudella 1993–1994 Thomas oli tehoilla 42+33=75 joukkueen paras maalintekijä ja toiseksi paras pistemies Turgeonin jälkeen. Työsulun takia lyhennetyllä kaudella 1994–1995 hän oli 11 osumallaan Islandersin kolmanneksi paras maalintekijä.


title: Steve Thomas (jääkiekkoilija)

text: Kauden 1995–1996 kynnyksellä, lokakuussa 1995 Islanders kauppasi Thomasin New Jersey Devilsiin, joka kauppasi vaihdossa Claude Lemieux'n. Hän voitti joukkueen sisäisen piste-, maali- ja syöttöpörssin tehoilla 26+35=61. Kahdella seuraavalla kaudella Thomasin rooli muuttui hieman puolustavammaksi ja hän teki runkosarjassa yhteensä enää 58 tehopistettä.


title: Steve Thomas (jääkiekkoilija)

text: Heinäkuussa 1998 Thomas teki vapaana agenttina sopimuksen ensimmäisen NHL-seuransa Toronto Maple Leafsin kanssa. Hän nousi kaudella 1998–1999 joukkueen kapteenistoon ja oli Maple Leafsin toiseksi paras pistemies Mats Sundinin jälkeen tehoilla 28+45=73, kuten myös seuraavalla kaudella 1999–2000. Kevään 2000 pudotuspeleissä Thomas oli joukkueen paras maalintekijä kuudella osumallaan. Kaudella 2000–2001 loukkaantumiset lyhensivät hänen runkosarjaansa 57 ottelun mittaiseksi. Hän teki niissä vain kahdeksan maalia, mutta kevään 2001 pudotuspelien 11 ottelussa Thomas onnistui tekemään taas kuusi osumaa jakaen Maple Leafsin sisäisen maalipörssin voiton Sundinin kanssa.


title: Steve Thomas (jääkiekkoilija)

text: Kaudeksi 2001–2002 Thomas palasi vapaana agenttina vuoden mittaisella sopimuksella Chicago Blackhawksiin. Hän nousi joukkueen varakapteeniksi ja ehti pelata vain 34 runkosarjaottelua, kunnes Thomasin kausi päättyi nilkkamurtumaan. Heinäkuussa 2002 hän teki vuoden mittaisen jatkosopimuksen Blackhawksin kanssa. Kesken kauden 2002–2003, siirtotakarajalla maaliskuussa 2003 Thomas kaupattiin Mighty Ducks of Anaheimiin vaihdossa viidennen kierroksen varausvuoroon kesälle . Hän eteni joukkueen kanssa aina Stanley Cup -finaaleihin saakka, mutta New Jersey Devils vei ne kuitenkin seitsemännessä ottelussa voittaen Mighty Ducksin ottelussa 3-0.


title: Steve Thomas (jääkiekkoilija)

text: Thomas oli pelaamatta koko alkukauden 2003–2004, kunnes hän siirtyi marraskuussa 2003 loppukauden kattaneella ja miljoonan dollarin arvoisella sopimuksella loukkaantumisista kärsineeseen Detroit Red Wingsiin. jälkeen Thomas haki syksyllä 2005 try-outin kautta pelipaikkaa Toronto Maple Leafsista, mutta ei jatkanut enää harjoitusleirin jälkeen joukkueen vahvuudessa.


title: Steve Thomas (jääkiekkoilija)

text: Thomas edusti Kanadaa MM-kilpailuissa vuosina 1991, 1992, 1994 ja 1996. Vuosien 1991 ja 1996 turnaukset päättyivät hopeaan. Vuoden 1996 turnauksessa hän toimi Kanadan kapteenina.


title: Steve Thomas (jääkiekkoilija)

text: Thomas toimi pelaajauransa jälkeen OJHL-joukkue St. Michael's Buzzersin apuvalmentajana ja mentorina. Syyskuussa 2010 NHL-joukkue Tampa Bay Lightning pestasi hänet nuorten pelaajien konsultiksi. Kaudella 2011–2012 Thomas nousi seuran pelaajakoordinaattoriksi ja kaudesta 2012–2013 hän on toiminut Lightningin ja AHL-joukkue Syracuse Crunchin kehitysvalmentajana.


title: Steve Thomas (jääkiekkoilija)

text: Thomasilla on tytär Lauren sekä poika Christian, joka pelaa NHL-joukkue Montréal Canadiensin organisaatiossa. Steve ja Christian Thomas ovat OHL:n kaikkien aikojen ensimmäinen isä ja poika, jotka ovat tehneet yhden kauden aikana 50 maalia.


title: José Carlos Herrera

text: José Carlos Herrera (s. 5. helmikuuta 1986) on meksikolainen pikajuoksija. Hänen päämatkansa on 200 metriä, jossa Herreran ennätys on huhtikuussa 2016 Norwalkissa juostu 20,17. Herrera osallistui vuoden 2012 kesäolympialaisissa 200 metrille jääden oman alkueränsä seitsemänneksi ajalla 21,17. Rio de Janeiron olympialaisissa 2016 hän eteni välieriin, mutta jäi erässään kahdeksanneksi ajalla 20,48. 100 metrillä Herreran ennätys on elokuussa 2014 Xalapassa juostu 10,21.


title: Markus Esser

text: Markus Esser (s. 3. helmikuuta 1980 Leverkusen, Saksa) on saksalainen moukarinheittäjä. Hän edusti urallaan TSV Bayer 04 Leverkusen -seuraa. Hänen ennätyksensä on Leverkusenissa vuonna 2006 heitetty 81,10 m.


title: Markus Esser

text: Vuoden 2005 MM-kilpailuissa alun perin neljänneksi sijoittunut Esser nousi vuonna 2014 pronssisijalle, kun kultaa voittaneen Ivan Tsih’anin tulos hylättiin dopingrikkomuksen vuoksi. Tsih’anin dopingrikkomuksen myötä Esser nousi pronssisijalle myös vuoden 2006 EM-kilpailuissa.


title: Markus Esser

text: Esser lopetti uransa vuonna 2015. Hän on 180 senttimetriä pitkä ja painoi uransa aikana 99 kilogrammaa. Hän voitti Saksan-mestaruuden vuosina 2006–2008 ja 2010–2014.


title: Saint-Omer

text: Saint-Omer on kunta Pohjois-Ranskassa Pas-de-Calais’n departementissa. Kunta sijaitsee Ranskan suurimmalla marskimaalla. Saint-Omerista on kanavayhteys Gravelinesin kaupunkiin Pohjanmeren rannikolla. Saint-Omer on ollut vuosisatojen ajan tärkeä uskonnollinen keskus.


title: Maatalousoppilaitokset Suomessa

text: Maatalousalan ammattioppilaitoksiin Suomessa kuuluivat 1800-luvun puolivälistä 1900-luvun loppupuolelle toimineet maanviljelyskoulut, jotka oli suunnattu etupäässä miehille ja kasvinviljelyn opetukseen. Naisille suunnattuja maatalousalan kouluja olivat meijerikoulut, emäntäkoulut ja karjanhoitokoulut. Nämä koulutyypit sijaitsivat usein yhdessä saman opetusmaatilan yhteydessä. Niiden tehtäviä hoitavat nykyisin toisen asteen oppilaitoksiin kuuluvat ammattikoulut, jotka ovat usein monialaisia. Korkeamman asteen maatalousalan opetusta antoivat aiemmin maatalousopistot, joiden tehtäviä hoitavat nykyisin ammattikorkeakoulut. Yliopistotasoista maa- ja metsätalouden opetusta on 1900-luvun alusta antanut Helsingin yliopiston maatalous-metsätieteellinen tiedekunta ja 1960-luvulta alkaen Itä-Suomen yliopiston luonnontieteiden ja metsätieteiden tiedekunta.


title: Maatalousoppilaitokset Suomessa

text: Maanviljelyskoulut olivat kooltaan varsin pieniä. 1800–1900-lukujen vaihteessa maanviljelyskoulujen oppilasmäärä vaihteli alle kymmenestä runsaaseen 50:een, ja opettajia kussakin koulussa oli tyypillisesti puolen tusinaa. 1940-luvulla, kun kaksi kolmannesta Suomen työväestöstä työskenteli yhä maataloudessa, maatalouskoulujen lukumääräinen osuus Suomen ammattioppilaitoksista oli yli puolet, mutta niiden yhteinen oppilasmäärä vain kolmannes kaikista ammattiin opiskelevista.


title: Maatalousoppilaitokset Suomessa

text: Suomen ensimmäinen ja parikymmentä vuotta ainoa maatalousoppilaitos oli Mustialan entiseen kuninkaankartanoon vuonna 1840 perustettu maanviljelyskoulu, jossa miehet saattoivat kouluttautua voudiksi eli suurtilan työnjohtajaksi ja naiset karjakoksi. Lampuriosastokin perustettiin, mutta lakkautettiin 1860 vähäisen opiskelijamäärän vuoksi.


title: Maatalousoppilaitokset Suomessa

text: Toisena maanviljelyskouluna aloitti Jouhkola Tohmajärvellä 1857 ja saman vuosikymmenen kuluessa vielä Korsholma Mustasaaressa, Otava Mikkelin pitäjässä, Koivikko Muhoksella, Leväsen maanviljelyskoulu Kuopion pitäjässä ja Maaskola Viipurin pitäjässä. Korsholman jälkeen toinen ruotsinkielinen maanviljelyskoulu perustettiin Sipoon Söderkullaan 1863. Vuoteen 1880 mennessä oli perustettu koulut myös Saarijärven Tarvaalaan (1867), Kurkijoen Elisenvaaraan, Piikkiön Tuorlaan, Isonkyrön Orismalaan, Hämeenkyrön Osaraan, Liperin Simananniemeen ja Virolahden Harjuun. Kun muut maanviljelyskoulut painottivat työnjohto-opetusta suurtilojen voudin tehtäviin, Harjun koulu oli ensimmäinen, jonka tavoitteena oli nuorten kouluttaminen omien tilojensa hoitajaksi.


title: Maatalousoppilaitokset Suomessa

text: Alkuaikojen oppilaiden perusvalmiudet olivat heikot, ja paljon aikaa jouduttiin käyttämään lukemisen ja laskennon opettamiseen. Opetus painottui aluksi perinteisiin miesten töihin eli kasvinviljelyyn, ja vasta vähitellen alettiin antaa koulutusta myös naisille perinteisesti kuuluneessa karjanhoidossa perustamalla karjakkokouluja ja karjanhoitokouluja, nekin aluksi usein vain miehille tarkoitettuina.


title: Maatalousoppilaitokset Suomessa

text: Toiseen maailmansotaan asti Suomen maatalouskouluista kaksi kolmannesta oli ollut yksityisiä, ja vasta sotien jälkeen valtio tuli kaikkien ylläpitäjäksi. 1950-luvulla maatalouden koneistuminen ja tilakokojen kasvu antoivat aiheen kehittää maanviljelyskoulutusta teknisen ja liiketaloudellisen osaamisen suuntaan. Sotien jälkeinen maatalouspolitiikka salli maataloustuotteiden ylituotantoa ja uuden peltoalan raivaamista kehitysaluepoliittisista syistä. Siksi myös maanviljelyskoulutusta laajennettiin aina 1980-luvulle asti ajatuksella, että maatalous olisi jatkuvasti paljon koulutettua työvoimaa vaativa elinkeinohaara.


title: Maatalousoppilaitokset Suomessa

text: Korkeinta maatalousopetusta ryhdyttiin antamaan Mustialassa 1865, kunnes kaksivuotinen agronomikoulutus siirrettiin Helsingin yliopistoon 1908. Tämän jälkeen Mustialassa aloitettiin opistotasoinen agrologikoulutus. Agrologeja kouluttavia maatalousopistoja perustettiin pian lisää, ensin Kurkijoelle 1910, vuonna 1930 Hyvinkäälle ja 1916 Turkuun ruotsinkielinen maatalousopisto.


title: Maatalousoppilaitokset Suomessa

text: Vuosikymmenten jälkeen 1970- ja 1980-luvun vaihteessa maatalousopistoja alkoi syntyä lisää: Muhoksen Koivikolle 1979, Ilmajoelle 1980, Peltosalmelle 1985, Kiteelle 1986, Saarijärven Tarvaalaan 1988 ja Rovaniemelle 1989. Pian kuitenkin huomattiin agrologeja valmistuvan liikaa, ja 2000-luvun alussa Suomen ammattikoulutusverkosto koki muillakin aloilla suuria muutoksia, kun alettiin muodostaa suuria alueellisia koulutuskeskuksia.


title: Maatalousoppilaitokset Suomessa

text: Vuonna 1950 Suomen maanviljelijöistä 6 prosenttia oli saanut jotain ammattikoulutusta. Vuonna 1980 sitä oli saanut 20 prosenttia, ja vuonna 2000 maatalousalan koulutus oli jo 33 prosentilla maatalouden harjoittajista.


title: Maatalousoppilaitokset Suomessa

text: 1800-luvun loppuvuosina Suomessa toimivat ainakin seuraavat maanviljelyskoulut:


title: Guttstadt-Deppenin taistelu

text: Guttstadt-Deppenin taistelu käytiin 5.–6. kesäkuuta (J: 24.–25. toukokuuta) 1807. Guttstadt () ja Deppen () sijaitsevat Pohjois-Puolassa noin 250 km pohjoiseen Varsovasta.


title: Guttstadt-Deppenin taistelu

text: Danzigin piiritys päättyi 24. toukokuuta (J: 12. toukokuuta) 1807 preussilaisen kenraalin von Kalckreuthin antatuessa Ranskan marsalkka Francois Lefebvrelle. Danzigin tultua varmistetuksi, Napoleonilla oli vapaat kääntää armeijansa itään Beningsenin johtamaa Venäjän armeijaa vastaan. Napoleonilla oli komennossaan 220 000 ja venäläisillä 115 000. Napoleon suunnitteli aloittavansa hyökkäyksen 10. kesäkuuta.


title: Guttstadt-Deppenin taistelu

text: Beningsen siirsi joukkonsa 2. kesäkuuta hyökkäysasemiin päätarkoituksenaan tuhota Ranskan marsalkka Michel Neyn VI armeijakunta, joka oli majoittuneena ympäristössä. Benningsen jakoi armeijansa kuuteen kolonnaan ja iski samanaikaisesti ranskalaisten eri armeijakuntien asemiin.


title: Guttstadt-Deppenin taistelu

text: Päähyökkäyksessä venäläisillä oli ylivoima 63 000 miestä ranskalaisten 17 000 vastaan. Vaikka Ney menetti 2 000 miestä, kuormastonsa ja kaksi tykkiä hänen armeijakuntansa pääosan onnistui paeta lounaaseen Passarge () -joen toiselle rannalle suorittamalla hyvin hallitun jälkijoukko-operaation.


title: Guttstadt-Deppenin taistelu

text: Bennigsenin alkuperäinen hyökkäyspäivä oli 4. kesäkuuta. L'Estocqilla oli von Rembowin divisioona valmiudessa Mehlsackissa (). Aikaisin aamulla von Rembow siirtyi Spandeniin () ja hyökkäsi. Bennigsen oli kuitenkin muuttanut hyökkäyspäivän ja alkuperäistä hyökkäyskäskyä ei oltu kumottu oikealla tavalla. Saatuaan tiedon hyökkäyksen siirtämisestä preussilaiset vetäytyivät. Bernadotte oli tämän jälkeen varuillaan..


title: Guttstadt-Deppenin taistelu

text: Aamulla 5. kesäkuuta klo 10.00 von Rembow hyökkäsi uudestaan Spandeniin ja pohjoisessa Pettelkauhin () ja Zagernin () kyliin. Kovin taistelu käytiin linnoitetun Spandenin kylän luona. L'Estocq menetti eri arvioiden mukaan 500–800 miestä kaatuneina. Taistelussa haavoittui myös Bernadotte päähän osuneesta musketin kuulasta.


title: Guttstadt-Deppenin taistelu

text: Soult oli rakentanut puolustusalueelleen linjan Passarge – joen suuntaisesti Lomitten - Sportehnen - Alken.


title: Guttstadt-Deppenin taistelu

text: Aamulla kesäkuun 5. päivänä klo 6.00 Dohturov ilmestyi Albrechtsdorfiin () metsästä ja hyökkäsi klo 8.00 divisioonakenraali Saint-Cyrin Lomittenin kylän luona olevaan sillanpääasemaan. Samanakaisesti venäläinen ratsuväki ylitti Passagren Sportehnenin luona ja jalkaväki ja tykistö hyökkäsivät Alkenissa. Dohturovin päähyökkäys ja ratsuväenhyökkäys torjuttiin.


title: Guttstadt-Deppenin taistelu

text: Taistelut kestivät hiljenivät noin klo 20.00 ja venäläiset vetäytyivät. Ranskalaisten tappiot olivat 1200 miestä ja venäläisten 2800 kaatuneina ja haavoittuneena. Dohturov asettui asemiin ldittenin () sillan luo. Divisioonakenraali Saint-Hilarella oli vahvat puolustusasemat ja Dohturov ei yrittänyt joen ylitystä.


title: Guttstadt-Deppenin taistelu

text: Ney oli sijoittanut joukkonsa Guttstadtin ympäristöön Altkirchin (), Schmolainenin (), Neuendorfin () ja Deppenin suuntaan olevalle tielle Glottauhin (), Knopeniin (), Lingnauhin () ja Queetziin ().


title: Guttstadt-Deppenin taistelu

text: Aamulla klo 6.00 Bagrationin etuiskujoukko hyökkäsi Altkirchiin vallaten ranskalaisten asemat. Bargation pysähtyi ja jäi odottelemaan aikataulustaan jäljessä olevia Osten-Sackenin 2. ja Gortšakovin 4. kolonnaa. Ney käytti taukoa täydellisesti hyväkseen vetäen joukkonsa Schmolainenista ja tekemällä voimakkaan vastaiskun Bagrationia vastaan. Osten-Sackenin ilmestyttyä paikalle Ney aloitti vetäytymisen Ankendorfiin () taistellen ja hyödyntäen maksimaalisesti erilaisia viivytystaisteluiskuja .


title: Guttstadt-Deppenin taistelu

text: Gortšakov saapui Neyn hylkäämään Guttstadtiin. Ney pysähtyi noin klo 15.00 Ankendorfiin ja Heiligenthaliin (). Venäläiset jäivät asemiin Queetziin. Platov oli ylittänyt Alle-joen Bergfriedin kohdalla ja liittyi venäläisten hyökkäysasemin myöhässä. Näihin asemiin jäätiin yöksi.


title: Guttstadt-Deppenin taistelu

text: Neyn oikeaa sivustaa suojasi Queetzin järvi ja hänen vasemman sivustan linja ulottui suoalueen kautta Passagre -jokeen. Hänen vasemman sivustansa edessä oli pieni metsä ja metsän läpi kulki tie Waltersmühlista () Deppeniin. Ney rakennutti siltoja Passagren ylitystä varten.


title: Guttstadt-Deppenin taistelu

text: Aamuyöllä noin klo 3.00 Bagration hyökkää mutta Ney pysyy asemissaan paikallaan. Golitsyn hyökkäsi klo 5.00 tarkoituksenaan kiertää Neyn asemat, miehittää sillat ja katkaista Neyn pakotie joen yli. Osten-Sacken hyökkäsi keskustaan ja Gortšakov Neyn oikeaan sivustaan. Bennigsen piti Bagrationin ja suuriruhtinas Konstantin Pavlovitšin reservinään.


title: Guttstadt-Deppenin taistelu

text: Gortšakov ei päässyt metsän läpi eteenpäin koska Ney hyökkäsi vastaan. Gortšakov päätti kiertää Queetzin järven toivoen siten pääsevänsä paremmin Neyn kimppuun. Gortšakov oli pois taistelusta useita tunteja ja Neyn todetessa Gortšakovin virheen, hän siirsi armeijakuntansa Passagren toiselle rannalle pienin tappioin.


title: Guttstadt-Deppenin taistelu

text: Napoleon oli hämmästynyt, ettei Benningsen jatkanut hyökkäystään ja kokosi armeijaansa vastahyökkäykseen. Venäläisten epäonnistuttua tuhoamaan Neyn VI Armeijakunnan, Benningsen pelkäsi venäjän armeijan katkaisemista. Siksi Beningsen päätti vetäytyä vahvasti linnoitettuun Heilsbergiin (). Heilsbergin taistelu tapahtui 10. kesäkuuta (J: 29. toukokuuta) 1807. Bennigsen raivostui taistelusuunnitelmansa epäonnistuttua. Osten-Sackenin viivästyminen ratkaisi Benningsen mukaan taistelun. Puhuttelun jälkeen Osten-Sacken erosi välittömästi palveluksesta ja myöhemmin joutui vastaamaan laiminlyönnistään oikeudessa.


title: René Schneider

text: René Schneider (s. 1. helmikuuta 1973 Schwerin, Saksan demokraattinen tasavalta) on saksalainen uransa lopettanut jalkapalloilija, pelipaikaltaan puolustaja.


title: René Schneider

text: Schneider pelasi koko uransa Saksassa ja edusti valtaosan urastaan 1. FC Magdeburgia, Hansa Rostockia ja Borussia Dortmundia. Dortmundissa hän voitti Mestarien liigan kaudella 1996–1997.


title: René Schneider

text: Saksan maajoukkueessa Schneider pelasi yhden A-maaottelun vuonna 1995. Hän kuului EM-kilpailut 1996 voittaneeseen joukkueeseen.


title: Bapaume

text: Bapaume on kunta Pohjois-Ranskassa Pas-de-Calais’n departementissa. Kunta sijaitsee strategisesti tärkeällä paikalla Flanderin, Artois’n, Sommen ja Pariisin alueen välimaastossa. Siellä käytiin vuonna 1871 Bapaumen taistelu. Se oli osa Ranska ja Preussin välistä sotaa.


title: Olympia (Manet)

text: Olympia on ranskalaisen taidemaalari Édouard Manet’n maalaus vuodelta 1863. Se esitää alastonta naista lepäilemässä vuoteella. Tummaihoinen palvelustyttö tuo naiselle kukkakimppua.


title: Olympia (Manet)

text: Naisen mallina toimi Manet’n suosikkimalli Victorine Meurent. Maalauksen pääesikuvana on tunnettu mestariteos, Tizianin "Urbinon Venus", jonka Manet oli kopioinut käydessään Venetsiassa. Toiseksi esikuvaksi voidaan katsoa Francisco de Goyan "Alaston Maja". Manet’n on sanottu tällä teoksellaan muuttaneen yhden keskeisistä klassisen taiteen aiheista, eli alastoman naisvartalon. Aiheen esitystapa ikään kuin häpäisi akateemisen taiteen suosiman idealisoidun kuvan naisten alastomuudesta.


title: Olympia (Manet)

text: Manet teki maalauksen vuonna 1863, mutta hänen toisesta teoksestaan "Aamiainen ruohikolla" syntyneen hälyn vuoksi hän ei asettanut sitä näytteille Pariisin salonkiin ennen kuin vuonna 1865. "Olympia" nostatti kuitenkin tuolloin vielä voimakkaamman vastalauseryöpyn. Kuten "Aamiaisessa ruohikolla", myös "Olympiassa" sopimattomana ei pidetty alastonaihetta sinänsä, vaan realistista tapaa, jolla aihe oli sijoitettu nykyhetkeen. Maalauksen naista haukuttiin muun muassa ”naarasgorillaksi”. Lisäksi maalauksen tulkittiin esittävän prostituoitua, sillä tuon ajan romaanikirjallisuudessa Olympia oli yleinen nimi prostituoidulle ja maalauksessa naiselle tuotavan kukkakimpun voitiin nähdä viittaavan hienoille kurtisaaneille usein palkkioksi annettaviin kukkalähetyksiin. Lisäksi useat maalauksen yksityiskohdat tulkittiin vertauskuvallisiksi viittauksiksi seksuaalisuuteen, muun muassa naisen korvan takana oleva orkidea, helmikorvakorut, vain toisessa jalassa oleva tohveli ja sängyn jalkopäässä seisova musta kissa. Kaikkein häiritsevimpänä seikkana teoksessa taidekriitikot pitivät naisen suoraan katsojaan kohdistuvaa ”julkeaa” katsetta, joka sai katsojan tuntemaan itsensä prostituoidun asiakkaaksi. "Olympian" herättämä negatiivinen reaktio oli niin voimakas, että salongissa se asetettiin ensin vartioinnin alaiseksi ja lopulta siirrettiin toiseen paikkaan teoksen suojelemiseksi mahdolliselta vandalismilta. Muutamat harvat aikalaiset, kuten Emile Zola puolustivat maalausta. Manet kuitenkin vetäytyi tämän jälkeen joksikin aikaa julkisuudesta ja matkusti Espanjaan.


title: Olympia (Manet)

text: Monien muiden Manet’n maalausten tavoin "Olympiassa" ei ole kiinnitetty huomiota syvyysvaikutelmaan, vaan maalauksen hahmot on kuvattu samaan tasoon ja sänkykin näyttää melko kapealta. Myös maalauksen voimakkaat siveltimenvedot ja kaksi toisistaan selvästi erottuvaa väiripintaa – etualan vaalea sänky ja naishahmo sekä tumma tausta – poikkesivat tuolloisista taiteen konventioista.


title: Olympia (Manet)

text: Maalauksen korkeus on 130,5 ja leveys 191 senttimetriä. Ranskan valtio osti sen vuonna 1890 Claude Monet’n aloitteesta. Se kuuluu nykyään Pariisin Musée d’Orsayn kokoelmiin.


title: Vitaly Zdorovetskiy

text: Vitaly Zdorovetskiy (s. 8. maaliskuuta 1992) on venäläissyntyinen Internet-julkisuuden henkilö, joka on tullut tunnetuksi VitalyzdTV-kanavalla YouTubessa julkaisemillaan pilailuvideoilla. Zdorovetskiy on myös Duudsonien hyvä ystävä.


title: Vitaly Zdorovetskiy

text: Kesällä 2014 Zdorovetskiy juoksi kesken jalkapallon MM-kisojen loppuottelun Saksa–Argentiina kentälle paita ylös nostettuna. Hänen kroppaansa oli kirjoitettu sanat ”natural born prankster” (”synnynnäinen keppostelija”). Zdorovetskiy yritti kentällä ollessaan muun muassa suudella Saksan puolustajaa Benedikt Höwedesiä. Turvamiehet saivat taltutettua Zdorovetskiyn nopeasti ja vietyä hänet pois kentältä. Tempaus ei näkynyt televisiossa, koska kansainvälinen jalkapalloliitto FIFA oli kieltänyt sellaisten kuvaamisen.


title: Luettelo devanagaria käyttävistä kielistä

text: Devanagari on brahmi-kirjoituksesta kehittynyt abugida-tyyppinen kirjoitusjärjestelmä, jota käytetään laajassa osassa Etelä-Aasiaa, erityisesti Intiassa ja Nepalissa. Kirjaimistoa käytetään yli 120 indoarjalaisen kielen kirjoittamiseen, minkä lisäksi sillä kirjoitetaan joitakin tiibetiläis-burmalaisia, austroaasialaisia ja dravidakieliä. Tämä luettelo sisältää kieliä, joiden kirjoittamiseen käytetään devanagaria joko pääasiallisena kirjaimistona tai muiden kirjoitusjärjestelmien rinnalla.


text: Luettelo on rajattu eläviin kieliin, joita kirjoitetaan nykyisin devanagarilla. Kuolleet kielet (esimerkiksi paali) ja sellaiset elävät kielet, joita ei enää kirjoiteta devanagarilla (esimerkiksi gudžarati), on jätetty pois luettelosta.


title: Matthias Pazelius

text: Matthias Pazelius, alun perin Matias Pasanen (27. syyskuuta 1699 Kokkola – 26. toukokuuta 1771 Liminka) oli suomalainen kirkkoherra, valtiopäivämies ja suomentaja.


title: Matthias Pazelius

text: Pazeliuksen vanhemmat olivat kokkolalainen kauppias Henrik Henriksson Pasanen (k. 1710) ja Brita Olofsdotter Sand. Hän pääsi ylioppilaaksi Uppsalassa 1717. Pazelius vihittiin papiksi Turun hiippakunnassa 1725.


title: Matthias Pazelius

text: Pazelius toimi Kokkolassa pedagogina vuodesta 1724 ja kappalaisena vuodesta 1729. Hän oli Kälviän kirkkoherra vuodesta 1739 ja Limingan kirkkoherra vuodesta 1757. Pazelius oli lääninrovasti 1758–1764 ja hän toimi synodaaliväitöksen respondenttina pappeinkokouksessa Kokkolassa 1738 ja varapreesesinä 1760. Pazelius osallistui valtiopäiville myssypuolueen edustajana 1738–1739 ja 1746–1747 ja hän otti osaa Vaasan maakuntakokoukseen vuonna 1742.


title: Matthias Pazelius

text: Pazelius suomensi Erik Pontoppidanin katkismuksen, joka oli lyhennelmä Spenerin katkismuksesta. Hänen kirjakokoelmansa lahjoitettiin 1890 Helsingin yliopiston kirjastolle.


title: Matthias Pazelius

text: Pazelius oli naimisissa Margareta Forseliuksen kanssa.


title: Thomas Röhler

text: Thomas Röhler (s. 30. syyskuuta 1991 Jena, Saksa) on saksalainen keihäänheittäjä, olympiavoittaja ja Euroopan-mestari. Hänen ennätyksensä on toukokuussa 2017 heitetty 93,90 metriä.


title: Thomas Röhler

text: Röhler karsiutui loppukilpailusta Helsingin EM-kilpailuissa 2012. Vuoden 2013 alle 23-vuotiaiden EM-kisoissa Tampereella hän sijoittui kolmanneksi. Vuoden 2013 MM-kisoissa Moskovassa Röhler jäi alkukarsintaan. Zürichin EM-kilpailuissa 2014 hän sijoittui 12:nneksi. Vuoden 2015 MM-kisoissa Pekingissä Röhler oli neljäs sijoituttuaan Tero Pitkämäen (3.) ja Antti Ruuskasen (5.) väliin tuloksella 87,41. Amsterdamin EM-kilpailuissa 2016 hän sijoittui viidenneksi.


title: Thomas Röhler

text: Röhler voitti Rio de Janeiron olympialaisissa 2016 kultaa viidennen kierroksen heitollaan 90,30. Lontoon MM-kilpailuissa 2017 hän sijoittui neljänneksi tuloksella 88,26. Berliinin EM-kisoissa 2018 hän voitti kultaa tuloksella 89,47 metriä.


title: Thomas Röhler

text: Röhler ylitti 80 metrin rajan ensimmäisen kerran vuonna 2012 ja 90 metrin rajan ensimmäisen kerran vuonna 2016 Turun Paavo Nurmi Gamesissa. Hän heitti tuolloin kahdesti yli 91 metriä (91,28 ja 91,04) ollen viidestoista 90 metrin ylittäjä nykykeihäällä ja Jan Železnýn jälkeen toinen joka heittää samassa kilpailussa kahdesti yli 91 metriä.


title: Thomas Röhler

text: Dohassa järjestetyssä Timanttiliigan osakilpailussa 5. toukokuuta 2017 Röhler heitti uudeksi Saksan ennätykseksi 93,90 metriä, ja hän nousi tuloksen myötä maailman kaikkien aikojen listalla toiseksi Jan Železnýn jälkeen.


title: Thomas Röhler

text: Röhler on Saksan mestari vuosilta 2012–2016.


title: Thiago Neves

text: Thiago Neves Augusto (s. 27. helmikuuta 1985 Curitiba, Brasilia) on brasilialainen jalkapalloilija, joka edustaa saudiarabialaista Al-Hilalia numerolla seitsemän. Hän on pelipaikaltaan hyökkäävä keskikenttäpelaaja. Brasilian jalkapallomaajoukkueessa Neves on pelannut seitsemän ottelua vuosina 2008-2012 ja oli mukana voittamassa maalleen olympiapronssia Pekingissä 2008. Neves on 180 senttimetriä pitkä.


title: Thiago Neves

text: Thiago Nevesin kasvattajaseura on Paraná Clube, josta hän siirtyi vuonna 2006 lainalle J. Leaguen Vegalta Sendaihin ja seuraavana vuonna lainalle Campeonato Brasileiro Série A:n Fluminenseen. Hyvän Fluminense-jakson jälkeen hän siirtyikin pysyvällä sopimuksella joukkueeseen vuonna 2008. Neves ei pelannut vuottakaan Fluminensessä, ennen kuin hän siirtyi Eurooppaan, saksalaiseen Hamburger SV:hen korvaamaan seurasta pois siirtyneen Rafael van der Vaartin. Mutta vasta puolen vuoden päästä, tammikuussa 2009, hän siirtyikin yllättäen saudiarabialaiseen Al-Hilaliin seitsemän miljoonan euron siirtosummalla. Vuonna 2011 edessä oli paluu kotimaahan, nyt lainasopimuksella Série A:n Flamengoon. Vuonna 2012 Neves palasi maailmankiertueeltaan takaisin Fluminenseen, mutta heinäkuussa 2013 hän palasi takaisin Saudi-Arabiaan ja Al-Hilaliin vuoteen 2017 asti kestävällä sopimuksella. Brasilian jalkapallomaajoukkueessa Neves debytoi vuonna 2008 ja samana vuonna hän voitti olympiapronssia Pekingissä tehden siellä seitsemässä pelissä kolme maalia. Neves on pelannut vuosina 2008-2012 A-maajoukkueessa seitsemän ottelua tekemättä maalia.


title: Maanosaliittojen cup 2017

text: Maanosaliittojen cup 2017 oli 10. Maanosaliittojen cup, joka pelattiin Venäjällä 17. kesäkuuta – 2. heinäkuuta 2017. Se oli vuoden 2018 jalkapallon MM-kilpailuiden esiturnaus.


title: Maanosaliittojen cup 2017

text: Koska CONCACAFin mestaruusturnaus CONCACAF Gold Cup järjestetään kahden vuoden välein, päätti CONCACAF järjestää karsintaottelun Maanosaliittojen cupiin. 5. huhtikuuta 2013 CONCACAF ilmoitti, että vuosien 2013 ja 2015 voittajat kohtaavat yksiosaisessa karsintaottelussa. Ottelun voittaja etenee Maanosaliittojen cupin lopputurnaukseen. Heinäkuussa 2015 CONCACAF ilmoitti, että karsintaottelu pelataan 9. lokakuuta 2015 Pasadenassa ja ottelussa kohtaavat Yhdysvallat ja Meksiko. Yhdysvallat voitti vuoden 2013 Gold Cupin, ja Meksiko vuoden 2015 turnauksen. Elokuussa 2015 ottelu siirrettiin pelattavaksi 10. lokakuuta.


title: Maanosaliittojen cup 2017

text: Vuonna 2011 julkistettiin neljä ottelukaupunkia. Kaikki neljä pelipaikkaa olivat myös maailmanmestaruuskilpailujen ottelupaikkoja. Loppuottelu pelattiin Pietarissa New Zenit Stadiumilla. Muut stadionit kuin Sotšin olympiastadion rakennettiin maailmanmestaruuskilpailuja ja Maanosaliittojen cupia varten.


title: Maanosaliittojen cup 2017

text: Arvonta suoritettiin Kazanissa 26. marraskuuta 2016. Arvonnassa kaikki kahdeksan joukkuetta lajiteltiin kahteen koriin. Ensimmäinen kori sisälsi isäntämaa Venäjän lisäksi kolme korkeimmin sijoittunutta maajoukkuetta FIFA-rankinglistalla, jotka olivat Saksa, Chile ja Portugali. Toisessa korissa olivat loput neljä turnaukseen osallistuvaa joukkuetta; Meksiko, Australia, Uusi-Seelanti ja Afrikan maanosamestari vuonna 2017. 5. helmikuuta 2017 pelatun loppuottelun voitti Kamerun ja varmisti näin paikkansa turnaukseen.


title: Maanosaliittojen cup 2017

text: Kahdeksan joukkuetta arvottiin kahden neljän joukkueen lohkoon, molemmista koreista kaksi joukkuetta. Isäntämaa Venäjä sijoitettiin automaattisesti lohkoon A. Kolmen maajoukkueen oltua Euroopasta, toiseen lohkoista tuli varmasti kaksi joukkuetta samasta maanosasta, mikä tapahtui ensimmäistä kertaa turnauksen historiassa.


title: Maanosaliittojen cup 2017

text: FIFA julkaisi listan turnauksen erotuomareista 27. huhtikuuta 2017.


title: Maanosaliittojen cup 2017

text: Joukkueiden lopullisen kokoonpano piti olla vahvistettuna viimeistään FIFAn antamaan takarajaan menessä. Viralliset kokoonpanot julkistettiin 8. kesäkuuta 2017.


title: Maanosaliittojen cup 2017

text: Virallinen turnausohjelma julkistettiin 24. heinäkuuta 2015.


title: Maanosaliittojen cup 2017

text:
Kummastakin lohkosta voittaja ja toiseksi sijoittunut etenevät pudotuspeleihin. Sijoitukset lohkoissa määräytyvät seuraavasti:
Mikäli kahdella tai useammalla joukkueella olivat kaikki kolme yllä mainittua ehtoa tasan, määräytyivät näiden joukkueiden keskinäiset sijoitukset seuraavasti:


title: Maanosaliittojen cup 2017

text: "Kellonajat Moskovan aikaa (UTC+3)."Lähde: FIFA


title: Pale Communion

text:
Pale Communion on ruotsalaisen progressiivisen metallin yhtye Opethin yhdestoista studioalbumi. Se julkaistiin 26. elokuuta 2014 levymerkillä Roadrunner Records. Albumi jatkaa tyylillään samanlaista linjaa kuin edeltävällä Heritage-albumilla eli kappaleisiin ei sisälly murinaosuuksia.
2. kesäkuuta 2014 albumilta julkaistiin single "Cusp of Eternity".


title: Pale Communion

text: Albumi nousi julkaisuviikollaan Suomen virallisen listan sijalle 1.


title: Jorge Luis Pinto

text: Jorge Luis ”Explosivo” Pinto Afanador (s. 16. joulukuuta 1952 San Gil, Kolumbia) on kolumbialainen jalkapallovalmentaja, joka valmentaa nykyisin Hondurasin jalkapallomaajoukkuetta. Hänellä on uransa aikana ollut peräti 19 valmennuspestiä, joista ensimmäinen oli vuonna 1984 Millonarios FC:n valmentajana. Pinto on valmentanut uransa aikana monia seuroja kotimaassaan Kolumbiassa sekä Costa Ricassa, Perussa, Ecuadorissa ja Venezuelassa. Hän on ollut aiemmin myös Kolumbian jalkapallomaajoukkueen päävalmentajana.


title: Jorge Luis Pinto

text: Pinto johdatti Costa Rican vuoden 2014 MM-kisoihin, joissa maa selviytyi sensaatiomaisesti aina puolivälieriin asti kaadettuaan Uruguayn, Italian ja Kreikan ja pelattuaan tasan Englannin kanssa. Puolivälierissä Alankomaat kaatoi Costa Rican vasta rangaistuspotkukilpailussa.


title: Jorge Luis Pinto

text: Pinton lempinimi on Explosivo, joka tarkoittaa räjähtävää. Lempinimi johtuu hänen tulisesta luonteestaan.


title: Tarvaalan maatalouskoulut

text: Tarvaalan maatalouskoulut ovat 1860-luvulta nykypäivään Saarijärven Tarvaalan kylässä toimineita maatalousalan oppilaitoksia. Ensimmäisten 70 toimintavuoden aikana niitä olivat maanviljelyskoulu (1867–1909), karjakkokoulu (1867–1893 ja 1899–1909), Keski-Suomen kansanopiston emäntä- ja isäntäkoulut 1910–1912, karjanhoitokoulu 1915–1934, uusi maanviljelyskoulu 1918–1934 ja kotitalouskoulu 1920–1932.


title: Tarvaalan maatalouskoulut

text: Vuonna 1934 koulu muutettiin maamieskouluksi, jonka yhteydessä toimi 2-vuotinen maatalouden työnjohtajakoulutus. Vuosina 1960–1972 koulusta käytettiin nimitystä Tarvaalan maatalouskoulut; niitä olivat kaksivuotinen maanviljelyskoulu, yksivuotiset maamieskoulu ja maatalousteknillinen koulu sekä puolitoistavuotinen karjatalouskoulu. Vuonna 1972 koulutukset yhdistettiin nimelle Tarvaalan maatalousoppilaitos.


title: Tarvaalan maatalouskoulut

text: Nykyisin Tarvaalan kylän koulutusperinteitä jatkavat Jyväskylän ammattikorkeakoulun Biotalousinstituutin agrologikoulutus sekä Pohjoisen Keski-Suomen ammattiopiston (POKE) luonnonvara-alan yksikkö, joka kouluttaa luonto- ja ympäristöalan perustutkinnon lisäksi ympäristönhoitajia, ympäristönhuoltajia sekä erä- ja luonto-oppaita.


title: Tarvaalan maatalouskoulut

text: Tarvaalan ja seitsemän muun käytännöllisen maanviljelyskoulun perustamisesta Suomeen antoi päätöksen keisari Aleksanteri II kruunajaispäivänään 7.9.1856. Vaasan läänin koulu määrättiin perustettavaksi Saarijärven Tarvaalaan entiseen sotilasvirkataloon. Toiminta alkoi 1867. Oppilaiden pääsyvaatimuksena oli rippikoulun käyminen ja hyvä maine, ja opiskeluaika oli aluksi miehillä kolme ja naisilla kaksi vuotta.


title: Zarck Visser

text: Zarck Visser (s. 15. syyskuuta 1989) on eteläafrikkalainen pituushyppääjä. Hän voitti Afrikan-mestaruuden Marrakechissa 2014 tuloksella 808. Afrikan-mestaruuskilpailuissa 2012 hän sai hopeaa. Hän sijoittui toiseksi Glasgow'n Kansainyhteisön kisoissa 2014 tuloksella 812. Hänen ennäyksensä on heinäkuussa 2015 Bad Langensalzassa hypätty 841. Hallissa hänen ennätyksensä on 793. Hän on kilpaillut myös kolmiloikassa, jossa hänen ennätyksensä on 15,66 vuodelta 2008. Visser voitti heinäkuussa 2014 Kuortaneella käydyn Eliittikisojen osakilpailun tuloksella 818.


title: Manfred Binz

text: Manfred Binz (s. 22. syyskuuta 1965 Frankfurt am Main, Länsi-Saksa) on saksalainen uransa lopettanut jalkapalloilija ja nykyinen jalkapallovalmentaja. Pelipaikaltaan hän oli puolustaja.


title: Manfred Binz

text: Binz edusti suurimman osan urastaan kotikaupunkinsa seuraa Eintracht Frankfurtia. Hän pelasi koko uransa Saksassa lukuun ottamatta puoltatoista kautta italialaisessa Brescia Calciossa.


title: Manfred Binz

text: Saksan maajoukkueessa Binz pelasi 14 A-maaottelua vuosina 1990–1992. Hän kuului EM-kilpailuissa 1992 toiseksi sijoittuneeseen joukkueeseen.


title: April Wine

text: April Wine on kanadalainen rockyhtye. Se perustettiin 1969 Halifaxissa. Yhtye teki ensimmäisen albuminsa vuonna 1971, ja vuonna 1972 "You Could Have Been a Lady" nousi Kanadassa myyntilistojen kärkeen. Yhtye on julkaissut vuosina 1971–2010 16 studioalbumia, yhdeksän livealbumia ja 15 kokoelma-albumia.


title: Reuss-Greizin ruhtinaskunta

text: Reuss-Greizin ruhtinaskunta () oli yksi Saksan keisarikunnan kahdestakymmenestäviidestä osavaltiosta vuosina 1871–1918.


title: Reuss-Greizin ruhtinaskunta

text: Thüringenissa sijainnut ruhtinaskunta oli pinta-alaltaan 317 neliökilometriä, ja vuonna 1910 sen asukasluku oli 72 000 asukasta. Reuß-Geran linjan sammumisen jälkeen ruhtinaskunta oli vallassa myös Gerassa yhdessä Reuss-Geran ruhtinaskunnan kanssa. Pääkaupunki oli Greiz.


title: Reuss-Greizin ruhtinaskunta

text: Ruhtinaskunnalla oli yhteistä rajaa Saksi-Meiningen, Saksi-Altenburgin, Saksi-Weimarin ja Saksin kuningaskunnan kanssa.


title: Reuss-Greizin ruhtinaskunta

text: Reußin hallitsijasuvun nuorempi linja, Reußin zu Greizin kreivit (), korotettiin vuonna 1778 ruhtinaiksi Heinrich XI:ä alkaen. Siitä lähtien he kantoivat arvonimeä "Reußin ruhtinas, vanhempi linja" ("Aeltere Linie", lyhenne "Ae.L.") tai "ruhtinas Reuß zu Greiz".


title: Reuss-Greizin ruhtinaskunta

text: Ruhtinaskunta liittyi Saksan liittoon vuonna 1815. Heinrich XXII erottui vihamielisyydellään Preussia kohtaan, jota hän vastusti Preussin–Itävallan sodassa vuonna 1866, kun Preussin joukot valloittivat maan. Seuraavana vuonna maa liittyi Pohjois-Saksan liittoon ja sen jälkeen Saksan keisarikuntaan vuonna 1871, mutta Heinrich XXII pysyi kuolemaansa asti vuoteen 1902 asti Otto von Bismarckin leppymättömänä vihollisena.


title: Reuss-Greizin ruhtinaskunta

text: Kun hänen poikansa Heinrich XXIV todettiin kykenemättömäksi hallitsemaan, ruhtinaskunnan sijaishallitsijuuden varmisti nuorempi linja. Saksan keisarikunnan luhistumisen jälkeen ruhtinaskunnasta tuli tasavalta ennen kuin se yhdistettiin Reuss-Geran ruhtinaskuntaan lyhytaikaiseksi Reußin kansanvaltioksi ("Volksstaat Reuß"), joka yhdistettiin Thüringeniin vuonna 1920.Vanhempi linja sammui vuonna 1927 kuolleeseen Henrik XXIV:een.


title: Marco Engelhardt

text: Marco Engelhardt (s. 2. joulukuuta 1980 Bad Langensalza, Saksan demokraattinen tasavalta) on saksalainen jalkapalloilija, joka edustaa 3. Ligassa pelaavaa Rot-Weiß Erfurtia.


title: Marco Engelhardt

text: Engelhardt on pelannut Saksan korkeimmalla sarjatasolla Bundesliigassa 106 ottelua edustaen Kaiserslauternia, Nürnbergiä ja Karlsruhea. Toiseksi korkeimmalla sarjatasolla 2. Bundesliigassa hän on pelannut 131 ottelua. Nürnbergissä pelatessaan Engelhardt voitti Saksan cupin kaudella 2006–2007.


title: Marco Engelhardt

text: Saksan maajoukkueessa Engelhardt on pelannut kaksi A-maaottelua vuosina 2004–2005. Hän oli mukana Maanosaliittojen cupissa 2005, jossa Saksa sijoittui kolmanneksi.


title: Saksan europarlamenttivaalit 2014

text: Vuoden 2014 europarlamenttivaalit järjestettiin Saksassa 25. toukokuuta 2014. Lissabonin sopimuksen voimaantulon vuoksi Saksan edustajien lukumäärä laski 96:een.


title: Cobreloa

text: Club de Deportes Cobreloa on chileläinen jalkapalloseura Atacaman autiomaassa sijaitsevasta Calaman kaivoskaupungista. Seura on perustettu vuonna 1977 ja se pelaa maan pääsarjassa Primera Divisiónissa.


title: Cobreloa

text: Cobreloa on suhteellisen nuori seura, se on perustettu vuonna 1977. Seuran nimi tulee espanjan kielen kuparia tarkoittavasta sanasta "cobre" ja Chilen maakunnasta El Loa, sekä myös Chilen pisimmästä joesta, Loa-joesta. Joki virtaa Calaman ja maailman suurimman avolouhoksen Chuquicamatan lähistöllä.


title: Cobreloa

text: Cobreloa vakiinnutti asemansa Chilen jalkapallon huipulla hyvin nopeasti. Seura nousi ensimmäisenä kautenaan Chilen pääsarjaan, missä se on pelannut siitä lähtien, vuodesta 1978. Ensimmäisen maan mestaruutensa se voitti vuonna 1980. Vasta neljän vuoden kuluttua seuran perustamisesta Cobreloa selviytyi Copa Libertadoresin loppuotteluun, vuonna 1981. Se kuitenkin hävisi loppuottelun brasilialaisseura Flamengolle. Myös seuraavana vuonna 1982 Cobreloa selviytyi Copa Libertadoresin loppuotteluun, mutta se hävisi finaalin uruguaylaiselle Peñarolille.


title: Cobreloa

text: Cobreloa on voittanut Chilen mestaruuden kahdeksan kertaa, mikä tekee siitä maan neljänneksi menestyneimmän seuran, ja menestyneimmän seuran pääkaupunki Santiagon ulkopuolella.


title: Cobreloa

text:
Primera División
Copa Chile


title: William Richard Morris

text: William Richard Morris, myöhemmin lordi Nuffield (10. lokakuuta 1877 – 22. elokuuta 1963) oli brittiläinen liikemies ja hyväntekijä. Hän perusti Morris Motors -autotehtaan. Tuottamalla pieniä autoja joihin yhä useammalla oli varaa, Morris sai Britannian autoteollisuudessa aikaan samanlaisen vallankumouksen kuin Henry Ford Yhdysvalloissa. Morrisin ja Austinin fuusiosta syntynyt British Motor Corporation oli vuonna 1952 maailman kolmanneksi suurin autonvalmistaja.


title: William Richard Morris

text: Nuffield oli naimisissa, mutta lapseton. Hän harjoitti hyväntekeväisyyttä 1930-luvulta asti ja testamenttasi suurimman osan omaisuudestaan perustamilleen säätiöille ja tutkimuslaitoksille sekä Oxfordin yliopistolle.


title: Christian Schulz

text: Christian Schulz (s. 1. huhtikuuta 1983 Bassum, Saksa) on saksalainen jalkapalloilija, joka edustaa Bundesliigassa pelaavaa Hannoveria.


title: Christian Schulz

text: Schulz on pelannut Saksan korkeimmalla sarjatasolla Bundesliigassa 302 ottelua edustaen Werder Bremeniä ja Hannoveria. Hän voitti Werder Bremenissä pelatessaan Bundesliigan kaudella 2003–2004, Saksan cupin kaudella 2003–2004 ja Saksan liigacupin vuonna 2006.


title: Christian Schulz

text: Saksan maajoukkueessa Schulz on pelannut kolme A-maaottelua vuosina 2004–2005 ja yhden A-maaottelun vuonna 2010. Hän oli mukana Maanosaliittojen cupissa 2005, jossa Saksa sijoittui kolmanneksi.


Uinnin lyhyen radan maailmanmestaruuskilpailut 1995 järjestettiin Rio de Janeirossa Brasiliassa 30. marraskuuta – 3. joulukuuta 1995. Kilpailujen järjestäjänä toimi Kansainvälinen uimaliitto FINA.


title: Uinnin lyhyen radan maailmanmestaruuskilpailut 1995

text: Isäntämaa


title: Siren Charms

text: Siren Charms on In Flamesin 11. studioalbumi, joka julkaistiin 5. syyskuuta 2014. Skandinaviassa albumin jakelijana toimi Razzia Records.


title: Siren Charms

text: Albumi nousi julkaisuviikollaan Suomen virallisen listan sijalle 1.


title: Kari Wauhkonen

text: Kari Vilhelm Wauhkonen (s. 3. tammikuuta 1946 Helsinki) on suomalainen urheiluvaikuttaja, joka oli nuoruudessaan maajoukkuetason pikajuoksija ja pituushyppääjä.


title: Kari Wauhkonen

text: Wauhkonen toimi Suomen Urheiluliiton kilpailupäällikkönä vuosina 1990–2012. Hän on lisäksi toiminut lukuisissa luottamustehtävissä kansainvälisissä yleisurheilutapahtumissa muun muassa teknisenä delegaattina ja kilpailujen tuomarineuvostojen jäsenenä. Wauhkonen on kuulunut Kansainvälisen Yleisurheiluliiton tekniseen komiteaan vuodesta 1999 lähtien. Hän on myös mukana Euroopan yleisurheiluliiton televisioitavien kilpailutapahtumien teknisten delegaattien ryhmässä.


title: Kari Wauhkonen

text: Urheilu-urallaan Helsingin Kisa-Veikkoja edustanut Wauhkonen osallistui viiteen maaotteluun ja yhteen Eurooppa cupiin. Vuonna 1970 pikaviestimaajoukkue paransi kolmesti 4 × 100 metrin viestijuoksun Suomen ennätystä joukkueella Jarkko Tapola, Raimo Vilén, Kari Wauhkonen ja Ossi Karttunen. Viestijuoksun Suomen-mestaruuskilpailuissa Wauhkonen saavutti neljä kultamitalia vuosina 1968–1971. Kalevan kisoissa Wauhkonen sijoittui parhaimmillaan kolmesti viidenneksi (pituushyppy 1967, 1968, 200 metriä 1970). Hänen ennätyksensä olivat 100 metrillä 10,6 s (käsiaika), 200 metrillä 21,5 s (käsiaika) ja pituushypyssä 752 cm (myötätuulessa 756 cm).


title: Olaf Marschall

text: Olaf Marschall (s. 19. maaliskuuta 1966 Torgau, Saksan demokraattinen tasavalta) on saksalainen entinen jalkapalloilija, joka on peliuransa jälkeen toiminut jalkapallovalmentajana.


title: Olaf Marschall

text: Marschall pelasi Saksan demokraattisen tasavallan pääsarjassa DDR-Oberligassa 135 ottelua, joissa hän teki 43 maalia ja Saksan korkeimmalla sarjatasolla Bundesliigassa 176 ottelua, joissa hän teki 60 maalia. Hän voitti 1. FC Kaiserslauternissa Bundesliigan kaudella 1997–1998 ja Saksan cupin kaudella 1995–1996.


title: Olaf Marschall

text: Marschall pelasi neljä A-maaottelua Saksan demokraattisen tasavallan maajoukkueessa vuosina 1985–1989 ja 13 A-maaottelua Saksan maajoukkueessa vuosina 1994–1999. Hän oli mukana MM-kisoissa 1998.


title: Abraham Ikalensis

text: Abrahamus Abrahami Ikalensis (k. 1675 Ikaalinen) oli suomalainen kirkkoherra ja kirjailija.


title: Abraham Ikalensis

text: Ikalensiksen vanhemmat olivat Ikaalisten kirkkoherra Abraham (Abrahamus Jacobi, k. 1669) ja Anna Henriksdotter. Hän pääsi ylioppilaaksi Turussa 1650 ja valmistui Turun akatemiasta filosofian maisteriksi 1656.


title: Abraham Ikalensis

text: Ikalensis oli Ikaalisissa isänsä apulaisena vuodesta 1658 ja toimi Ikaalisten kappalaisena ja vt. kirkkoherrana vuodesta 1661 sekä kirkkoherrana vuodesta 1669. Hän oli synodaaliväitöksen preeses pappeinkokouksessa Turussa vuonna 1667.


title: Abraham Ikalensis

text: Ikalensis julkaisi saarnakokoelman sekä kaksi itse pitämäänsä ruumissaarnaa.


title: Abraham Ikalensis

text: Ikalensis oli naimisissa vuodesta 1661 Sofia Andersdotter Paulin kanssa.


title: Puhelu

text: Puhelu on yhteys puhelinverkossa soittajan ja vastaajan välillä.


title: Puhelu

text: Puhelujen soittaminen on yleensä maksullista ja hinta riippuu palveluntarjoajasta. Yleensä puhelun soittaja maksaa puhelun, mutta vastapuhelussa maksajana on vastaaja. Puhelinkioskissa soittajan pitää maksaa puhelu etukäteen kolikoilla ja puhelu katkeaa automaattisesti maksetun ajan päättyessä, ellei kolikoita lisätä.


title: Puhelu

text: Hätäpuhelut ovat Suomessa maksuttomia.


title: Maradona (kesä ’86)

text: Maradona (kesä ’86) on Teflon Brothersin 20. kesäkuuta 2014 julkaistu single. Kappaleen nimi viittaa entiseen argentiinalaisjalkapalloilijaan Diego Maradonaan, ja siitä on julkaistu myös musiikkivideo. ”Maradona (kesä ’86)” on myynyt kultaa.


title: Kuningaseukalyptus

text: Kuningaseukalyptus ("Eucalyptus regnans") on myrttikasveihin kuuluva lehtipuu, joka kasvaa alkuperäisenä Kaakkois-Australiassa ja Tasmanian saarella. Se on Australian suurin puulaji, maailman suurin koppisiemeninen kasvi ja maailman toiseksi suurin puulaji punapuun ("Sequoia sempervirens") jälkeen. Lajin tieteellinen nimi tulee latinan sanasta "regnans", ’hallita’, mikä viittaa sen suureen kokoon.


title: Kuningaseukalyptus

text: Kuningaseukalyptus on nopeakasvuinen puu, joka kasvaa enimmillään lähes 100 metriä korkeaksi ja 400–500 vuotta vanhaksi. Se saavuttaa maksimikorkeutensa noin 200 vuodessa – viisi kertaa punapuuta ("Sequoia sempervirens") nopeammin.


title: Kuningaseukalyptus

text: Alle puoli metriä korkea taimi on läpileikkaukseltaan pyöreä ja pinnaltaan sileä tai syyläinen. Täysikasvuisilla puilla on korkea, suora ja tyvekäs runko ja pieni, avonainen latvus. Runkoa peittää noin 15 metrin korkeudelle asti rosoinen ja kuituinen kuori, joka murenee pinnasta herkästi ja on väriltään harmaata, ruskeaa tai mustaa. Tästä ylöspäin kuori on sileää ja väriltään kermanvalkoista, harmaanvihreää, vaaleanharmaata, ruskeaa tai kellanvalkoista. Tyypillisesti puunkuori irtoilee yläoksista ohuina liuskoina.


title: Kuningaseukalyptus

text: Useimmilla eukalyptuslajeilla nuorten ja täysikasvuisten puiden lehdet poikkeavat selvästi toisistaan. Kuningaseukalyptuksen taimen ensimmäiset 2 tai 3 lehtiparia ovat vastakkaiset ja lyhytruotiset. Tämän jälkeen lehdistä muodostuu vuoroittaiset, ruodilliset, puikeat, 5,5–12 senttiä pitkät, 2,2–5 senttiä leveät, vinotyviset ja kiiltäväpintaiset. Täysikasvuisessa puussa lehdet ovat vuoroittaiset ja niissä on 0,8–2,5 senttiä pitkä lehtiruoti. Lehtilapa on suikea tai sirppimäinen, 9–23 senttiä pitkä, 1,5–5 senttiä leveä, vino- tai suippotyvinen ja kiiltävänvihreä. Eukalyptusöljyä erittävät nystyt sijaitsevat lehdellä saarekkeina.


title: Kuningaseukalyptus

text: Kuningaseukalyptus kukkii maalis–toukokuussa. Kukinnot ovat 9–15 kukan sarjoja, jotka kasvavat eukalyptuksille epätyypillisesti kaksittain. Kukintoperän pituus on 4–14 millimetriä ja yksittäisen kukkaperän 3–7 millimetriä. Munanmuotoista kukannuppua peittää lyhytsuippuinen kansi, jonka alta paljastuvat valkoiset heteet ja pitkävartaloinen emi.


title: Kuningaseukalyptus

text: Kuppimainen tai vastakartiomainen hedelmä on 5–8 millimetriä pitkä ja 4–7 millimetriä leveä. Se muodostuu kukkapohjuksesta ja hieman koverasta sikiäimestä, jonka pinnalla on kolme aukkoa. Siemenet ovat ruskeita, 1,5–3 millimetriä pitkiä ja muodoltaan särmäkartiomaisia. Kuningaseukalyptus on yksi harvoista eukalyptuslajeista, jotka eivät muodosta juuripahkaa. Tämän vuoksi se ei kasvata juurivesoja ja kykenee lisääntymään ainoastaan siementen avulla.


title: Kuningaseukalyptus

text: Kuningaseukalyptuksella on vain yksi lähisukulainen, "Eucalyptus fastigata", jolla on samaan tapaan kuorensuikaleiden koristama latvus ja kaksittain kasvavat sarjakukinnot. "E. fastigatan" runko on kuitenkin kauttaaltaan rosoisen kuoren peittämä ja sen hedelmissä on kupera sikiäin.


title: Kuningaseukalyptus

text: Kuningaseukalyptus on kotoisin Victorian osavaltiosta Kaakkois-Australiassa ja Tasmanian saarelta. Victoriassa sitä esiintyy itäosien ylängöillä, jotka sijaitsevat Australian Kordillieerien eteläpuolella. Esiintymisvyöhyke ulottuu Bonangista idässä Strzelecki Rangesille ja Dandenong Rangesille lännessä. Pienempiä esiintymiä on kauempana lännessä Mount Macedonilla ja Otway Rangesilla. Tasmaniassa lajia esiintyy koillisrannikolla, sisämaassa saaren pohjoisosissa sekä Huon Valleyn ja Derwent Valleyn alueilla saaren eteläosissa.


title: Kuningaseukalyptus

text: Kuningaseukalyptus menestyy parhaiten sateisessa ilmastossa ja syvässä, ravinteikkaassa maaperässä. Kuivina kausina se pudottaa 2–3 kertaa enemmän lehtiä kuin muut eukalyptukset ja muodostaa juurelleen paksun lehtimaton.


title: Kuningaseukalyptus

text: Lajia tavataan erityisesti viileänlauhkeiden sademetsien ympäristössä, jonne se muodostaa puhtaita metsiköitä suojaisiin rotkoihin. Näiden metsien aluskasvillisuus muodostuu enimmäkseen viileänlauhkeiden sademetsien lajeista, jotka sietävät huonosti metsäpaloja. Metsäpalot ovat tärkeä osa kuningaseukalyptuksen elinkiertoa. Laji sietää huonosti tulta, koska siltä puuttuvat runkoa suojaava kuori ja juurivesoja muodostava juuripahka. Palaessaan puun latvus vapauttaa kuitenkin runsaasti siemeniä, jotka itävät puun tuhkasta.


title: Kuningaseukalyptus

text: Harvinainen leadbeaterinpussiliito-orava elää yksinomaan vanhoissa kuningaseukalyptusmetsissä. Monet linnut käyttävät ravintonaan puun siemeniä ja mettä ja hyönteisten toukat syövät sen lehtiä.


title: Kuningaseukalyptus

text: Kuningaseukalyptuksen vaaleanruskea puuaines on karkea- ja suorasyistä ja sitä käytetään paperi- ja sahateollisuuden raaka-aineena. Siitä tehdään lähinnä lattialautoja, huonekaluja ja sisustuselementtejä mutta jonkin verran myös talojen kehikoita, listoja, ulkolautoja, kahvoja ja vaneria.


title: George Moore

text: Eversti George Bissland Moore (6. lokakuuta 1918 Saint Louis, Missouri, Yhdysvallat – 4. heinäkuuta 2014) oli yhdysvaltalainen nykyaikainen viisiottelija ja olympiamitalisti.


title: George Moore

text: Moore sijoittui yksilökilpailussa toiseksi Lontoon kesäolympialaisissa 1948. Ennen siirtymistään nykyaikaiseen viisiotteluun Moore harrasti yleisurheilua Yhdysvaltain sotilasakatemiassa West Pointissa. Hän osallistui toisessa maailmansodassa Pohjois-Afrikan ja Italian taisteluihin ja haavoittui ansaiten yhden Purple Heart- ja yhden The Legion of Merit -kunniamerkin sekä kaksi Bronze Star -kunniamerkkiä. Sodan jälkeen hän toimi West Pointissa opettajana ennen eläkkeelle jäämistään 1965.


title: Yltäkylä

text: Yltäkylä on kylä Kiikalassa Salossa. Kylä sijaitsee yhdystien 2410 varressa lähellä entistä Kiikalan ja Suomujärven rajaa 2000-luvulla moottoritieksi rakennetun valtatien 1 pohjoispuolella. Yltäkylän naapurikyliä ovat Kiikalan Vanhakylä, Silva ja Saari pohjoisessa sekä Suomusjärven ja Härmälänböle, Laperla, Kitula, Lahnajärvi ja Vareksenböle etelässä.


title: Yltäkylä

text: Kylän sivuitse virtaa Kiskonjoen–Perniönjoen vesistöön kuuluva, Suomusjärven Aneriojärveen laskeva, Kiikalan ja Suomusjärven rajalla sijaitsevasta Varesjärvestä alkunsa saava Varesjoki. Etelässä joki virtaa kylän sivuitse halki peltojen avarassa laaksossa. Pohjoisessa se muodostaa paikoin syvän rotkolaakson Kolmanteen Salpausselkään kuuluvaan Kiikalannummeen ja on pohjoisrajana Kiikalan Silvan ja Saaren kyliä vastaan. Täällä kylän alueelle ulottuu Hyyppärän harjualueen Natura 2000 -suojelualue. Entisellä Kiikalan ja Suomusjärven rajalla kylän takamaiden itäisimmässä kulmassa Varesjokeen laskee Varesjärvi, jonka rannoille ulottuvat Kiikalan Yltäkylän ja Saaren sekä Suomusjärven Lahnajärven, Vareksenbölen ja Kettulan kylien maat. Luoteessa kylän alueelle jää pieni kaista Kiskonjoen–Perniönjoen vesistöön kuuluvan Omenojärven rantaa. Omenojärven muita rantakyliä ovat Kiikalan Vanhakylä ja Peltola sekä Suomusjärven Härmälänböle ja Laperla. Kokonaan Yltäkylän alueelle jäävä pieni järvi on Varesjoen valuma-alueeseen kuuluva Riidus.


title: Yltäkylä

text: Nimi Yltäkylä johtuu Kiikalan historian kirjoittajan Erik von Hertzenin mukaan kylän sijainnista Varesjoen yläjuoksulla sittemmin Suomusjärveen kuulumaan tulleista eteläisistä naapurikylistä katsottuna, ja se myös viittaa siihen, että kylä on asutukseltaan näitä nuorempi.


title: Yltäkylä

text: Kylän vanhoja taloja ovat olleet Anttila, Kiio, Kriipi, Lääppä ja Örsi. Näistä Anttila, Lääppä ja Örsi jakautuivat vuonna 1738 kahtia, jolloin muodostuivat nykyiset Ali- ja Yli-Anttila, Ali- ja Yli-Kriipii sekä Ali- ja Yli-Lääppä. Taloista kylän alkuperäisellä historiallisella tonttimaalla sijaitsevat edelleen Yli-Lläpän, Ali-Kriipin ja Yli-Anttilan talot. Vanhan maantien varrella tästä vähän länteen ovat Kiion ja Yli-Kriipin talot. Nykyisen maantien varressa tai sitä lähellä hiukan sivummalla ovat Ali-Örsin, Ali-Lääpän ja Ali-Anttilan talot.


title: Yltäkylä

text: Yltäkylän ja Saaren kylien rajalla Varesjoen Vareskosken luona toimi vuodesta 1751 aina 1900-luvun loppuvuosikymmeniin alueen metsävaroja hyödyntänyt, ensin vesivoimalla, mutta sittemmin 1900-luvulla jo sähkökäyttöisenä toiminut Varesjoen saha.


title: Yltäkylä

text: Vuosina 1928-1964 Yltäkylässä oli toiminnassa Yltäkylän kansakoulu. Vuosina 1928-1950 koulu toimi Yli-Anttilan talossa, ja oma koulurakennus valmistui 1947. Kun Yltäkylän koulu vuonna 1964 lopetettiin, siirtyvät Yltäkylän ja Peltolan koulujen oppilaat Komisuon kouluun. Tämän jälkeen Yltäkylän koulussa toimi vielä yksivuotinen kansalaiskoulu.


title: Yltäkylä

text: Yltäkylän vanhin asutus Varesjoen laakson varressa yhdessä läheisen Aneriojärven rantakylien Suomusjärven Laperlan ja Häntälän kyläasutuksen kanssa on osa Aneriojärven kyläasutuksen valtakunnallisesti merkittävää rakennettua kulttuuriympäristöä. Sen piirissä kyläasutuksen rakenne on Varsinais-Suomelle tyypillisesti säilynyt tiivinä huolimatta iso- ja uusjaoista ja antaa hyvän käsityksen 1800- ja 1900-lukujen talonpoikaisesta rakentamisesta vauraalla maanviljelysalueella.


title: Maailmanlaajuista joukkovalvontaa koskevat paljastukset (1970–2013)

text: Maailmanlaajuinen joukkovalvonta viittaa maarajojen yli tapahtuvaan maailmanlaajuiseen joukkovalvontaan, joka kohdistuu kokonaisiin väestöihin. Vaikka sen olemassaolo paljastui ensimmäisen kerran 1970-luvulla, se ei saanut paljoa yleistä huomiota ennen kuin ECHELON-järjestelmä paljastettiin 1980-luvulla ja sen olemassaolo vahvistettiin 1990-luvulla. Se sai maailmanlaajuista huomiota tiedotusvälineissä Edward Snowdenin vuonna 2013 tekemää tietovuotoa seuranneissa maailmanlaajuista joukkovalvontaa koskevissa paljastuksissa.


text: Vuonna 1972 NSA-teknikko Perry Fellwock esitteli salanimeä "Winslow Peck" käyttäen Ramparts-lehden lukijoille NSA:n ja UKUSA-sopimuksen. Vuonna 1976 erillinen artikkeli Time Out -lehdessä paljasti GCHQ:n olemassaolon.


text: Vuonna 1982 James Bamfordin NSA:ta koskeva kirja "The Puzzle Palace" julkaistiin ensimmäisen kerran. Bamfordin toinen kirja "Body of Secrets: Anatomy of the Ultra-Secret National Security Agency" julkaistiin kaksi vuosikymmentä myöhemmin.


text: Vuonna 1988 Lockheedin työntekijä Margaret Newsham paljasti ECHELON-järjestelmän olemassaolon. Newsham kertoi Yhdysvaltain kongressin jäsenelle, että NSA tallensi republikaanisenaattori Strom Thurmondin puheluita. Kongressin tutkijat tulivat siihen tulokseen, että "Yhdysvaltain poliittisten johtajien kohdistaminen ei ollut sattumaa, vaan oli sisäänrakennettu järjestelmään alusta asti."


text: 1990-luvun loppupuolella ECHELON kykeni raporttien mukaan valvomaan jopa 90 prosenttia kaikesta internetliikenteestä. Tästä huolimatta Yhdysvaltain hallitus ei BBC:n mukaan edelleen suostunut myöntämään Echelonin olemassaoloa toukokuussa 2001.


text: William Binney, J. Kirke Wiebe ja Edward Loomis pyysivät syyskuun 11. päivän terroritekojen jälkiseurauksien aikana Yhdysvaltain puolustusministeriötä tutkimaan NSA:ta väitteestä, että se oli tuhlannut "miljoonittain" dollareita Trailblazer-nimiseen projektiin, jonka tarkoituksena oli analysoida Internetin kaltaisissa tietoverkoissa kulkevaa dataa. Binney oli myös julkisesti kriittinen NSA:ta kohtaan syyskuun 11. päivän terroritekoja seuranneesta Yhdysvaltalaisiin kohdistuneesta vakoilusta. Binney väitti, että NSA oli massiivisesta tiedonkeruusta huolimatta epäonnistunut 9/11-salajuonen paljastamisessa.


text: The New York Times julkaisi raportin 16. joulukuuta 2005 otsikolla "Bush antaa [Yhdysvaltain tiedustelupalveluiden] vakoilla soittajia ilman [tuomioistuinten lupia]". Raportin kirjoittivat Eric Lichtblau ja Pulitzer-palkinnon saanut toimittaja James Risen. Artikkelin julkaisua pidätettiin The Times -lehden mukaan kokonaisen vuoden ajan johtuen huolista sen julkaisun vaikutuksesta kansalliseen turvallisuuteen.


text: Vuonna 2006 USA Today paljasti lisää yksityiskohtia NSA:n kotimaisista valvontaoperaatioista, joiden kohteina oli Yhdysvaltain kansalaisia. Lehti julkaisi 11. toukokuuta 2006 raportin, jossa se esitti seikkaperäisen selostuksen NSA:n "massiivisesta tietokannasta" joka oli koottu "kymmenien miljoonien" Yhdysvaltain kansalaisten puhelutiedoista. Useat AT&T:n, Verizonin ja BellSouthin kaltaiset tietoliikenneyhtiöt olivat USA Today -lehden mukaan luovuttaneet nämä puhelutiedot NSA:lle.


text: Vuonna 2008 tietoturva-analyytikko Babak Pasdar paljasti niin sanotun "Quantico circuit"-takaoven olemassaolon, jonka hän oli pystyttänyt ryhmänsä kanssa vuonna 2003. Takaovi antoi Yhdysvaltain liittovaltiolle pääsyn nimeämättömän tietoliikenneyhtiön verkostoon. Tietoliikenneyhtiöksi selvisi myöhemmän itsenäisen tutkimuksen jälkeen Verizon.


text: Vuonna 2011, Wikileaks paljasti yksityiskohtia joukkovalvontateollisuudesta. Julian Assangen mukaan, "Olemme nyt maailmassa, jossa ei ole vain teoreettisesti mahdollista tallentaa kaikki toisesta maasta tuleva tietoliikenne, kaikki puhelut, mutta jossa on kansainvälinen teollisuudenala joka myy tämän mahdollistavia laitteita."


title: Yedioth Ahronoth

text: Yedioth Ahronoth (), 'Tuoreimmat uutiset', on Tel Avivissa Israelissa päivittäin ilmestyvä tabloidi-kokoinen sanomalehti. Se on ilmestynyt 1930-luvulta alkaen, ja se oli pitkään luetuin israelilainen sanomalehti. Lehden painosmäärä on noin 300 000 kpl arkipäivisin ja 600 000 kpl viikonloppuisin.


title: Yedioth Ahronoth

text: Lehden omistaa Yedioth Ahronoth -yhtymä, jonka hallussa on myös muita medioita, kuten Kanava 2, Hot -kaapeli-tv-yhtiö sekä venäjänkielinen Vesti-sanomalehti.


title: Yedioth Ahronoth

text: Lehteä pidetään keskustalaisena tai keskusta-vasemmistolaisena, ja se suhtautuu usein kriittisesti Netanjahun hallitukseen.


title: Steam Machine

text: Steam Machine on Valve Corporationin pelikonsoli/pelitietokonekonsepti. Konsolin on tarkoitus toimia osin franchise-periaatteella. Valve kehittää laitteelle ohjelmiston, SteamOS:n, ja prototyyppilaitteita mutta ei varsinaisia myytäviä laitteita. Lisäksi Valve on kehittänyt laitetta varten peliohjaimen. SteamOS on Linuxiin perustuva käyttöjärjestelmä, jossa keskeisessä osassa on Valven Steam-ohjelmistojenjakeluohjelmisto. Varsinaiset pelikoneet valmistaa ja myy useat eri valmistajat.


title: Lazar Marković

text: Lazar Marković (, s. 2. maaliskuuta 1994 Čačak, Jugoslavia) on serbialainen jalkapalloilija. Pelipaikaltaan hän on oikea laitalinkki.


title: Mariano Barbosa

text: Mariano Damián Barbosa (s. 27. heinäkuuta 1984 Lanús, Argentiina) on argentiinalainen jalkapallomaalivahti. Hän edustaa Espanjan Primera Divisiónissa pelaavaa Villarrealia.


title: Mariano Barbosa

text: Barbosa aloitti ammattilaisuransa Club Atlético Banfieldista vuonna 2002. Hän siirtyi kesällä 2005 espanjalaisseura Villarrealiin 2 miljoonan euron siirtokorvauksella. Samaan aikaan joukkueeseen saapui kilpailemaan ykkösmaalivahdin paikasta uruguaylaisvahti Sebastián Viera.


title: Mariano Barbosa

text: Barbosa joutui lopulta tyytymään kakkosvahdin rooliin, mutta hän pääsi paikkaamaan Vieraa satunnaisesti. Yhtenä tärkeimpinä näistä kauden 2005–2006 Mestarien liigan välieräottelu englantilaista Arsenalia vastaan. Vaikka hän onnistui pitämään ottelussa maalinsa puhtaana, tämä ei riittänyt espanjalaisseuralle jatkopaikkaan, sillä se oli hävinnyt ensimmäisen osaottelun luvuin 0–1.


title: Mariano Barbosa

text: Kesällä 2007 Diego Lópezin saavuttua seuraan, Barbosa jatkoi matkaansa Recreativo de Huelvaan. Hän ei kuitenkaan kauden aikana saanut tililleen yhtään sarjaottelua ja palasikin kesällä 2008 takaisin kotimaahansa. Kaudeksi 2009–2010 hän siirtyi meksikolaiseen Club Atlasiin.


title: Mariano Barbosa

text: Vuonna 2010 Barbosa palasi Espanjaan ja siirtyi Segunda Divisiónissa pelanneeseen Las Palmasiin. Hän pelasi neljän kauden aikana joukkueessa yhteensä 156 sarjaottelua.


title: Mariano Barbosa

text: 14. heinäkuuta 2014 Barbosan uutisoitiin tehneen sopimuksen Sevillan kanssa. 15. kesäkuuta 2015 jäätyään kolmosvahdin paikalle Barbosan sopimus joukkueen kanssa purettiin yhteisymmärryksessä.


title: Mariano Barbosa

text: 9. heinäkuuta 2015 hän palasi kahdeksan vuoden tauon jälkeen takaisin Villarrealiin ja teki joukkueen kanssa kaksivuotisen sopimuksen.


title: Harjavallan nikkelipäästö

text: Harjavallan nikkelipäästö tapahtui 5.–6. heinäkuuta 2014, kun Harjavallassa toimivasta Norilsk Nickelin tehtaasta pääsi Kokemäenjokeen prosessivettä, joka sisälsi muun muassa 66 tonnia nikkelisulfaattia. Lisäksi jokeen päätyi pienempiä määriä kobolttia, kuparia, lyijyä sekä kadmiumia. Kyseessä on Suomen historian suurin nikkelipäästö, esimerkiksi paljon kohua aiheuttaneen Talvivaaran kaivoksen tapauksessa luontoon karkasi vain 2–3 tonnia nikkeliä.


title: Harjavallan nikkelipäästö

text: Venäläisen Norilsk Nickelin omistukseen vuonna 2007 siirtynyt Harjavallan tehdas on vuonna 1960 perustettu entinen Outokumpu Oy:n nikkelitehdas, joka toimii Harjavallan suurteollisuuspuistossa. Se sijaitsee aivan kaupungin keskustan kupeessa, noin kilometrin päässä Kokemäenjoesta, jonne Norilsk Nickelin tehdas muiden suurteollisuuspuistossa toimivien yritysten tavoin johtaa puhdistettuja prosessivesiään. Tehtaalla on työntekijöitä noin 270 ja sen vuosittainen tuotanto on 50 000 tonnia nikkeliä.


title: Harjavallan nikkelipäästö

text: Nikkelipäästö tapahtui viikonloppuna 5.–6. heinäkuuta 2014, kun nikkelisulfaattia pääsi lämmönvaihtimen rikkoontumisen vuoksi tehtaan jäähdytysveteen ja sen mukana Kokemäenjokeen. Yhteensä vuoto jatkui ennen havaitsemista noin 30 tunnin ajan. Jokeen pääsi yhteensä 66 000 kiloa veteen liuennutta nikkeliä. Laitoksen ympäristöluvan mukainen korkein sallittu päästömäärä on 1,5 kiloa vuorokaudessa kuukausikeskiarvona eli yhteensä 550 kiloa vuodessa. Lisäksi jokeen päätyi 1 000 kiloa kobolttia sekä tätä pienempiä määriä kuparia, lyijyä ja kadmiumia. Koko prosessiveden jokeen valunut määrä oli 93 000 m³ eli 93 miljoonaa litraa. Sen nikkelipitoisuus oli 700 milligrammaa litrassa ja pH-arvo noin 7 eli lähellä neutraalia. Onnettomuuden laajuuteen vaikutti Norilsk Nickelin mukaan inhimillinen tekijä, jonka johdosta vuoto huomattiin vasta reilun vuorokauden kuluttua.


title: Harjavallan nikkelipäästö

text: Lauantaina kello 11 alkanut vuoto havaittiin sunnuntaina puolenpäivän aikaan ja saatiin korjattua samana iltapäiväna noin kello 17. Julkisuuteen tieto päästöstä annettiin kuitenkin vasta tiistaina kahden vuorokauden kuluttua sen havaitsemisesta. Myöhemmin kävi ilmi, että parin kilometrin päässä Kokemäenjoen alajuoksulle päin sijaitsevalla Harjavallan voimalaitoksella oli päästön jälkeisenä maanantaina aloitettu poikkeuksellisen suuri veden juoksutus. Kun normaali juoksutus on noin 50 kuutiometriä sekunnissa, nostettiin virtaama maanantaina 200 kuutioon. Voimalaitoksen edustajat kuitenkin kiistivät sen johtuneen nikkelivuodosta. Varsinais-Suomen ELY-keskus on pyytänyt voimalaitoksen omistavalta Länsi-Suomen Voimalta tietoja juoksutuksista asian selvittämiseksi.


title: Harjavallan nikkelipäästö

text: Kokemäenjoen vedenlaatua alettiin päästön jälkeen seuraamaan yli 40 kilometrin matkalta Harjavallasta aina Porin Pihlavanlahdelle, jossa joki laskee vetensä Selkämereen. Korkein Harjavallassa Kokemäenjoen pohjasta mitattu pitoisuus oli 8 800 mikrogrammaa nikkeliä litrassa, kun sallittu raja ympäristössä ja talousvedessä on 20 mikrogrammaa. Suurimmat muualla Harjavallassa mitatut pitoisuudet olivat 2 000–3 000 mikrogrammaa. Myös kauempana alajuoksulla ne ylittivät rajat monikymmenkertaisesti, Porin kohdalla nikkelipitoisuudet olivat ELY-keskuksen mukaan suurimmillaan onnettomuuden jälkeisenä tiistaina, mutta vielä keskiviikkona joesta mitattiin Porissa 530 mikrogrammaa litrassa.


title: Harjavallan nikkelipäästö

text: Pitoisuudet laskivat nopeasti, niin että päästöä seuranneena perjantaina Porissa mitattiin 180 mikrogrammaa ja Harjavallassa alle 100. Pihlavanlahdella lukema oli normaali. Kahdeksan vuorokautta vuodon päättymisen jälkeen nikkelipitoisuus oli Porin kaupungin ympäristötoimen mukaan laskenut Harjavallassa alle raja-arvojen, 10 mikrogrammaan litrassa. Nakkilassa, Ulvilassa ja Porissa se kuitenkin oli vielä 30–80 mikrogrammaa eli sallitun ylittävä. Korkein pitoisuus mitattiin Porista Kirjurinluodon uimarannalta.


title: Harjavallan nikkelipäästö

text: Perjantaina 25.7 otetuissa näytteissä koko joen nikkelipitoisuus alitti jo talousvedelle asetetut laatuvaatimukset. Ainoastaan Reposaaren edustalta saatu tulos oli hivenen ylitse.


title: Harjavallan nikkelipäästö

text: Varsinais-Suomen ELY-keskus kertoi ensimmäisessä tiedotteessaan 9. heinäkuuta, ettei nikkeli Kokemäenjoesta mitattuina pitoisuuksina ole akuutti myrkky, eikä se myöskään kerry kaloihin. Harjavallan suurteollisuuspuiston työterveyslääkärin mukaan nikkelistä ei ole haittaa esimerkiksi uimareille, lukuun ottamatta nikkeliallergikkoja. Seuraavana päiväna ELY-keskus kuitenkin suositteli jokivedelle käyttörajoituksia, kun paljastui että nikkelin lisäksi Kokemäenjokeen oli vuotanut muitakin metalleja. Rajoitukset koskivat lähinnä löyly- ja kasteluveden käyttöä, kunnes pitoisuudet olivat jälleen palanneet normaaleiksi. Jokivarren kunnat ilmoittivat puolestaan ilmoittivat torstaina 11. heinäkuuta, ettei mitään käyttörajoitusta ole syytä asettaa pitoisuuksien laskun johdosta.


title: Harjavallan nikkelipäästö

text: Maanantaina 14. heinäkuuta Porin kaupunki järjesti tiedotustilaisuuden, johon osallistui viranomaisia sekä Norilsk Nickelin edustajia. Kaupungin mukaan uimista ei ole syytä rajoittaa ja jokivettä voi käyttää esimerkiksi kukkien kasteluun. Paikalla ollut ELY-keskuksen asiantuntija kuitenkin kehotti ihmisiä varovaisuuteen veden käytössä. Lisäksi ELY-keskus ilmoitti tekevänsä vielä saman viikon aikana rikosilmoituksen tehtaan toiminnasta. Norilsk Nickel Harjavalta Oy:n toimitusjohtaja puolestaan pyysi anteeksi nikkelipäästöä ja kertoi tehtaan ottavan vastuun tapauksesta sekä huolehtivansa mahdollisista korvauksista.


title: Harjavallan nikkelipäästö

text: Satakunnan käräjäoikeus hylkäsi kaikki asiasta nostetut syytteet marraskuussa 2017.


title: Harjavallan nikkelipäästö

text: Ensimmäiset merkit nikkelipäästön vaikutuksesta luontoon havaittiin lauantaina 12. heinäkuuta, kun Nakkilan Arantilankoskesta sekä myöhemmin myös alempaa jokivarresta Porin Ulasoorista löydettiin suuria määriä kuolleita simpukoita. Niitä oli silminnäkijöiden mukaan jopa satoja. Lisäksi Arantilassa havaittiin tunnistamatonta öljymäistä ainetta, jonka yhteyttä nikkelipäästöön ei kuitenkaan tiedetä. Vastaavanlaista ainetta tavattiin myös Kokemäenjoen suistosta Porin Metsämaalta.


title: Harjavallan nikkelipäästö

text: Sunnuntaina Porin kaupungin luonnonsuojeluvalvoja keräsi veneestä käsin simpukoita näytteeksi ja kertoi niiden kuolleita sisäosia tulleen jokea myöten alavirtaan koko ajan. Alajuoksulta oli löydetty myös kuorellisia kuolleita simpukoita. Näytteitä keräsivät myös pelastuslaitos sekä poliisi. ELY-keskuksen mukaan simpukkakuolemat liittyvät nikkelipäästöön, vaikka yhteyttä ei vielä ole pystytty osoittamaan. Lisäksi ELY-keskuksen asiantuntija piti erityisen poikkeuksellisena, että joen pohjassa elävien simpukoiden sisusta oli irronnut ja jäljelle jäänyt vain kuoret. Hänen mukaansa sellaista ei ole dokumentoitu aikaisemmin. Simpukat ovat erityisen herkkiä erilaisille myrkyille ja haitta-aineille, koska ne siivilöivät vedestä kaiken tarvitsemansa ravinnon. Sukeltajien tekemissä tarkastuksissa havaittiin noin viikko onnettomuuden jälkeen, että päästökohdan läheisyydessä 70–80% kaikista simpukoista oli kuollut. Alempana joella osuus oli noin 10–20%. Kuolleiden joukossa oli myös uhanalaisiksi luokiteltuja vuollejokisimpukoita. Syyksi varmistui laboratoriotutkimuksissa nikkelimyrkytys.


title: Harjavallan nikkelipäästö

text: Sunnuntaina 13. heinäkuuta raportoitiin Pihlavanlahdelta tavatuista huonovointisista lokeista ja variksista. Ne olivat todennäköisesti ahmineet liikaa löytämiään kuolleita simpukoita, mutta nikkelimyrkytyksen oireitakaan ei voida sulkea pois. Talvivaaran kaivosalueelta löydettiin 2012 kymmenittäin kuolleita lintuja, joiden kuolinsyyksi tutkimuksissa paljastui myrkytys. Linnuissa oli suuria määriä nikkeliä, sinkkiä ja mangaania.


title: Harjavallan nikkelipäästö

text: Heinäkuun viimeisen viikonlopun aikana tapahtui toinenkin päästö, kun Boliden Harjavalta Oy:n Porin tehtaalta pääsi Kokemäenjokeen sadevesien mukana 122 kiloa kuparia. Elokuun puolella havaittiin jokisuistossa ja meressä kalakuolemia, erityisesti menehtyneitä suutareita. Kuparipäästö ei tätä voine aiheuttaa, mutta nikkeli aiheuttaa kalassa nestetasapainon muutoksia, jotka johtavat hitaasti kuolemaan. Varsinais-Suomen ely-keskuksen mukaan nikkeli ei ole välttämättä mitattavissa myrkytystapauksissa kalasta, vaan ympäröivä vesi on kriittinen tekijä.


title: Harjavallan nikkelipäästö

text: Ympäristöministeri Ville Niinistö on ilmaissut olevansa erittäin huolissaan päästön vaikutuksista ja piti sitä vakavana ympäristövahinkona. Hän tutustui myös tilanteeseen Nakkilan Arantilankoskella ELY-keskuksen tutkijoiden vieraana ja patisti Norisk Nickeliä oma-aloitteisiin korjaustoimiin. Viestintäministeri Krista Kiuru puolestaan vaati selvitystä Norilsk Nickelin tapauksen aikaisesta tiedotuksesta ja sen oikea-aikaisuudesta. Tapausta ovat kommentoineet myös muun muassa vihreiden varapuheenjohtaja Anne Bland sekä eduskunnan puhemies Eero Heinäluoma. Bland piti osasyyllisenä ympäristöhallinnon uudistuksen hajauttamaa päätöksentekoa sekä ELY-keskusten puuttellista rahoitusta, jotka hänen mukaansa estävät tehokkaan valvonnan. Bland viittasi Harjavallan nikkelipäästön lisäksi Talvivaaran ongelmiin sekä Eurajokeen, jonne on useaan otteeseen juoksutettu käsittelemätöntä teollisuuden jätevettä. Heinäluoma puolestaan arvosteli viestintäministeri Kiurun tavoin erityisesti tiedotuksen hitautta.


title: Harjavallan nikkelipäästö

text: Huoli joen tilasta levisi nopeasti myös sosiaaliseen mediaan, kun Facebookiin ja Twitteriin syntyi "Mun Kokemäenjoki on tärkeä" -nimiset yhteisöt, joista Facebook-sivu keräsi parissa päivässä yli 2 000 seuraajaa. Yhteisö järjestää keskiviikkona 16. heinäkuuta kahden minuutin hiljaisen hetken kiinnittääkseen huomiota joen tilaan. Nikkelipäästöllä on ollut vaikutuksia muun muassa uimarantojen kävijämääriin. Esimerkiksi Kirjurinluodon uimarannalla toimiva kioskiyrittäjä kertoi asiakas- ja uimarimäärän romahtaneen, kun tieto vuodosta levisi.


title: Harjavallan nikkelipäästö

text: Porissa järjestetyssä Suomi-areena-tapahtumassa pidettiin tilaisuus, jossa nikkelipäästöstä keskustelivat ympäristöministeri Niinistön lisäksi ELY-keskuksen, Porin kaupungin ja Norilsk Nickelin edustajat.


title: Harjavallan nikkelipäästö

text: Porissa Kokemäenjoen rantaan ilmestyi huhtikuussa 2017 simpukoiden joukkotuhoa ja nikkelipäästöä kommentoiva Sori siitä 5. - 6.7.2014 -teos.


title: Harjavallan nikkelipäästö

text: Norilsk Nickel tilasi Kokemäenjoen vesiensuojeluyhdistykseltä seurantasuunnitelman, joka käsittää nikkelipäästön vaikutusten seurantaa. Se kattaa ainakin vedenlaadun, planktonin, pohjaeläinten, kalaston, ravuston, simpukoiden ja sedimentin seurannan. ELY-keskus on kehottanut ihmisiä ottamaan talteen kaikki Kokemäenjoesta löytyvät kuolleet kalat ja toimittamaan ne tutkittaviksi. Erityisesti yleisöltä toivotaan näytteitä lohista, taimenista sekä pohjassa viihtyvistä särkikaloista.


title: Harjavallan nikkelipäästö

text: Suomen ympäristökeskus SYKE ilmoitti tiistaina 15. heinäkuuta aloittavansa selvityksen nikkelipäästön vaikutuksista joen ja jokisuiston merialueen ympäristöön. Ympäristökeskuksen mukaan Pihlavanlahdesta nikkelipitoinen vesi virtaa nopeasti Porin edustan Natura-alueelle. SYKE kehotti lisäksi paikallisia asukkaita Kokemäenjoen ja Pihlavanlahden rannoilla varovaisuuteen veden, kalojen ja rapujen käytössä, kunnes saatavilla on tarkempaa tietoa jokiekosysteemin tilasta. Tietoa nikkelin vaikutuksista on vähän, koska Suomessa ei ole aikaisemmin tapahtunut vastaavankokoista raskasmetallipäästöä jokivesistöön. Samana päivänä ELY-keskuksen sukeltajat aloittivat maa-aines ja simpukkanäytteiden oton Kokemäenjoen pohjasta eri paikoista. Vuorokautta myöhemmin myös Porin kaupunki antoi varoituksen, että Kokemäenjoesta pyydetyn kalan käyttöä ruokakalana pitäisi välttää.


title: Romain Bardet

text: Romain Bardet (s. 9. marraskuuta 1990 Brioude, Auvergne) on ranskalainen maantiepyöräilijä. Hän on edustanut koko 2012 alkaneen ammattilaisuransa Ag2r-La Mondiale -tallia.


title: Romain Bardet

text: Bardet voitti Ranskan ympäriajossa 2015 Alpeilla ajetun 18. etapin 33 sekunnin erolla Pierre Rollandiin. Ranskan ympäriajossa 2016 hän voitti niin ikään Alpeilla käydyn 19. etapin 23 sekunnin erolla Joaquim Rodrígueziin nousten samalla kokonaiskilpailussa viidenneltä sijalta toiseksi, joka oli myös hänen loppusijoituksensa. Ranskan ympäriajossa 2017 hän voitti Peyragudesiin päättyneen 12. etapin kaksi sekuntia ennen Rigoberto Uránia ja Fabio Arua. Kokonaiskilpailussa hän sijoittui kolmanneksi. Innsbruckin MM-kilpailuissa 2018 hän sai maantieajossa hopeaa samalla ajalla kilpailun voittaneen Alejandro Valverden kanssa.


title: Romain Bardet

text: Lähteet: Cyclingbase, Pro Cycling Stats, Cycling Archives


title: Bentsoiini

text: Bentsoiini (CHO) on hydroksiketoneihin kuuluva orgaaninen yhdiste eli sen rakenne sisältää sekä hydroksyyli- että ketoryhmän. Yhdistettä käytetään orgaanisissa synteeseissä ja polymeeriteollisuudessa.


title: Bentsoiini

text: Bentsoiini on huoneenlämpötilassa väritöntä tai kellertävää kiteistä ainetta, jonka haju muistuttaa kamferia tai karvasmanteleita. Yhdiste liukenee vain vähän veteen ja paremmin kuumaan kuin viileään veteen. Se liukenee orgaanisiin liuottimiin kuten etanoliin, asetoniin, väkevään etikkahappoon ja kloroformiin.


title: Bentsoiini

text: Bentsoiini on optisesti aktiivinen yhdiste, josta tunnetaan raseemisen seoksen lisäksi puhtaat R-(-)-ja S-(+)-enantiomeerit. R-enantiomeerin ominaiskiertokyky asetoniliuoksessa on  -119,2 ° ja S-enantiomeerin ominaiskiertokyky on +120,5 °. Enantiomeerit voidaan erottaa toisistaan valmistamalla niistä hapan ftalaattiesteri, joka muodostaa diastereomeerisen suolan (+)-kinidiinin kanssa. Nämä iastomeeriset suolat voidaan erottaa toisistaan niiden erilaisten liukoisuusominaisuuksien vuoksi.


title: Bentsoiini

text: Bentsoiinia valmistetaan kondensoimalla bentsaldehydiä syanidien kuten kaliumsyanidin läsnä ollessa. Tätä reaktiota kutsutaan bentsoiinikondensaatioksi.


title: Bentsoiini

text: Tärkein bentsoiinin käyttökohde on sen hapetus bentsiiliksi, jota käytetään polymerointireaktioissa fotoinitiaattorina erityisesti valmitettaessa polyestereitä. Tähän tarkoitukseen voidaan käyttää myös bentsoiinia tai siitä saatavia bentsoiinieettereitä.


title: USS Burns

text: USS Burns (runkonumero DD-171 ja DM-11) oli Yhdysvaltain laivaston Wickes-luokan hävittäjä, joka valmistui pian ensimmäisen maailmansodan päätyttyä. Alus muutettiin miinanraivaajaksi, jolloin sen runkonumeroksi tuli DM-11.


title: USS Burns

text: Yhdysvaltain laivasto tilasi aluksen San Franciscosta Kaliforniasta Union Iron Worksiltä. Sen köli laskettiin 15. huhtikuuta 1918 nimettömänä hävittäjä No. 171:nä ja alus laskettiin vesille 4. heinäkuuta kumminaan neiti Alice H. Palmer. Laivastoesikunnan 1. elokuuta 1918 päivätyllä käskyllä alus nimettiin "USS Burnsiksi". Alus otettiin palvelukseen 7. elokuuta ensimmäisenä päällikkönään W. H. Lee.


title: USS Burns

text: Alus liitettiin partioaluksena Yhdysvaltain länsirannikolle Tyynenmeren hävittäjävoimiin, missä se oli aina maaliskuuhun 1920 saakka. Lokakuusta 1919 alkaen alus oli kuitenkin San Diegossa vajaalla miehistöllä. Maaliskuusta 1920 alkaen alus palasi täyteen palvelukseen vesilentokoneiden emälaivana.


title: USS Burns

text: Alus luokiteltiin kevyeksi miinalaivaksi 15. maaliskuuta 1921, jolloin sen runkonumeroksi tuli DM-11, ja se liitettiin 5. toukokuuta Tyynenmeren miinaosastoon. Ollessaan edelleen Mare Islandin laivastontelakalla muutettavana miinalaivaksi alukselle tuli 11. heinäkuuta määräys kotisataman vaihtumisesta Pearl Harboriksi. Telakalta vapauduttuaan alus siirtyi Havaijille, jossa muutostyöt saatettiin päätökseen.